Katerin Artola eta Iker Belintxon, Euskal Herriko Dantza Txapelketaren irabazleak — dantzan.eus\nHemen zaude: Hasiera › Hemeroteka › Katerin Artola eta Iker Belintxon, Euskal Herriko Dantza Txapelketaren irabazleak\nKaterin Artola eta Iker Belintxon, Euskal Herriko Dantza Txapelketaren irabazleak\nKaterin Artola oiartzuarrak eta Iker Belintxon lezoarrak Euskal Herriko 44. Dantza Txapelketan nagusitu ira. Gaur Seguran eskuratu duten txapelarekin urte oparo bati amaiera bikaina eman diote.\nKaterin Artola eta Iker Belintxon, aurtengo txapeldunak. (NAIZ)\nSegurako Baratze pilotalekuan ospatu da gaur arratsaldean Euskal Herriko 44. Dantza Txapelketa. Eta bertan Katerin Artola eta Iker Belintxon osatutako bikotearen lehen maila nabarian gelditu da.\nBigarren urtea dute elkarrekin euskal dantzako bikotetako txapelketetan, eta aurten lehia guztietan garaile edo lehen lerroan egon dira Artola eta Belintxon; Lekeition, Zarautzen eta Donostian irabazi egin dute, eta bigarrenak gelditu ziren Bergaran.\nTxapelketaren sailkapenari dagokionez, horrela gelditu da: Katerin Artola eta Iker Belintxon (Oiartzun-Lezo), lehenak 75 puntuekin. Bigarren, Laura Bastida eta Ekain Uzkudun (Azpeitia), 70,50ekin; Hirugarren, Maitane Irurzun eta Gorka Duran (Aduna-Villabona), 67 puntuekin.\nAtzetik, Maren Galvez eta Gorka Granado (Lezo-Sopela), 62,50ekin; Maider Arrieta eta Jon Ander Iriondo (Azpeitia), 60 puntuekin; June Elorza eta Eneko Sarasua (Azpeitia-Azkoitia), 59ekin; Maite Beobide eta Mikel Subinas (Azpeitia), 57ekin; Idoia Narbaiza eta Irati Olaizola (Legazpi), 56,5ekin; Enara Arrizabalaga eta Iker Sarasua (Azpeitia-Azkoitia), 51ekin; Elaia Elorza eta German Aranburu (Azpeitia), 50 puntuekin; Leire Eizmendi eta Gorka Kerejeta (Errezil-Azpeitia), 46,5ekin; Itziar Bastida eta Anaitz Lizartza (Azpeitia), 44,50ekin eta Nagore Kerejeta eta Aner Kerejeta (Azpeitia), 39,5 puntuekin.


Nola sortu gure kriptotxanpon propioa? | EIBZko liburutegia\nKriptotxanponen balioaz eta elkartrukerako metodoaz\nGaur egun kriptotxanponen eskaintza zabala aurkitu dezakegu. Asko dira geureganatu edota trukatu ditzakegun kriptotxanponak. Kriptotxanpon guztiak ezberdinak dira, eta ezberdintasun hori ezaugarri nagusi bitan oinarritzen da.\n– Alde batetik, Blockchain sarea dugu: Blockchain sareak kriptotxanponen kokalekuak dira. Sare horietako batzuetan kriptotxanpon bakarra egoten da; beste batzuetan, aldiz, asko egon daitezke, esaterako, Ethereum sarean.\n– Bestetik, kriptotxanponaren programazioa dugu. Programazio hau Smart Contracten (garatutako programa) bidez egin daiteke edota, Blockchain sareak bere oinarrizko definizioan emandakoa izan daiteke.\nBitcoin sarean adibidez, kriptotxanpon bakarra dugu, Bitcoina bera. Bitcoin kriptotxanpona, Bitcoin sarearen oinarrietan programaturik dator. Bestalde, Ethereum sarea dago, eta bertan kriptotxanpon ugari izan ditzakegu. Kriptotxanpon horien sorrera, Smart Contractak hedatuz egiten da. Aitzitik,Ethereumek ere badauka bere oinarrian programatutako kriptotxanpon propioa , Ether kriptotxanpona.\nKriptotxanponek programatutako funtzioak bete ditzakete. Gaur egungo kriptotxanpon gehienek funtzio berdinak dituzte eta, horri esker, beraien arteko trukea gauzatu daiteke. Kriptotxanponen truke-etxeak horretan oinarritzen dira. Kriptotxanpon bakoitzaren balioa, ematen zaion erabileraren araberakoa da.\nErabiliko ditugun teknologia eta tresnak\nAdibide honetan, Ethereum sare bat erabiliz kriptotxanpon bat nola sortu azalduko da.\nLehenengo eta behin,, Ethereumen kriptotxanponak Smart Contracten bitartez sortzen dira.Guztiek funtzio berdinak izan ditzaten, estandar bat sortua dago: ERC-20 estandarra.\nJarraitzeko, Ethereum sareetara konektatu eta kriptotxanponen erabilera egiteko tresnak daude, Metamask litzateke horietako bat. Metamasken bitartez Ethereum sare batera konektatu eta gure kriptotxanponak erabili ahalko ditugu.\nAzkenik, gure kriptotxanponaren (token) definizioa jasoko duen Smart Contracta sortuko dugu (adibidez, OpenZeppelinen Wizardaren bidez). Gero, Smart Contract hori hartu eta Remixera –Remix Smart Contracten garapenerako ingurune bat da- eramango dugu. Bukatzeko, Ethereumeko Blockchain sare baten hedatuko dugu Smart Contract hori, horrela, gure kriptotxanpon propioa sortuz.\nBehin kriptoxanponen sorrerarako eta trukerako oinarri eta ikuspegi orokorra azalduta, ondorez, eman beharreko pausoen zerrendatze bat azaltzen da. Kriptotxanpon baten sorrerarako gida zehatzago bat GitHub-eko hurrengo biltegian duzue eskuragarri.\nInstalatu gure nabigatzailean Metamaks.\nMetamask Ethereumeko sare batera konektatu.\nEthereumeko sare horretan eragiketak egiteko Ether nahikoa eskuratu.\nGure kriptotxanponaren (token) definizioa jasoko duen Smart Contracta sortu (adibidez, OpenZeppelinen Wizardaren bidez)\nGure kriptotxanpona dagokion Ethereumeko sarean hedatu.\nPauso horiek burututa, gure kriptotxanpon / token propioa erabiltzeko prest egongo gara.\nKategoria 14 urtetik aurrera, Azalpen testua, Sarean.eus, egilea liburutegia. Gorde lotura.


Ezjakintasunaren kartografia #5 - Zientzia Kaiera\nJesús Zamora Bonillak “Jakinduriaren Bazar Handia” artikulu-sorta ederrari amaiera emateko, filosofiaren zientziaren eredu matematikoak berrikusten ditu. Oinarri matematikoa duten ereduak errepasatzen ditu egileak The Grand Bazaar of Wisdom (and 6) artikuluan eta hauetako batzuk, bereak dira.\nZergatik ematen ditugu eskupekoak? Ze zentzu du praktikan borondatezko ordainketa hauek egitea? Ekonomia esperimentala bihurtzen da zenbaitetan eta arestian aipatutako portaera hori azaltzeko ahalegina ere horixe da: A field experiment on social preferences using Google Answers.\nKepa Ruiz Mirazo, bizitza sortu zuten egituren sistema prebiotikoen kimikari buruzko, erreferentziazko azterketa baten egilekidea da. Ikertzaile gonbidatu bezala egin duen kolaborazio honetan, aipatu dugun gaiaren aurkezpena egiten digu eta konplexutasuna ikertzeko orduan, gaur egun baikorragoak zergatik izan gaitezkeen azaltzen digu: Living beings: systems all the way back to their chemical origins.\nArgitalpen-data: 2014/03/22 · Atala: Dibulgazioa, Ezjakintasunaren kartografia


Festa hasi berri da - Ziordia - Guaixe.eus\nFesta hasi berri da\nGuaixe 2019-09-05 10:25\nTxikienek dantzan duten trebetasuna erakutsi zuten.\nLau festa egun dituzte aurretik Ziordian.\nPeio Azpiroz Hernaizek piztutako etxajuak hasiera eman zien Ziordiko festei atzo. Istripu bategatik tetraplegiko gelditutako gizonak eta Mari Jose Arrese emazteak ziordiarrek txalo zaparrada jaso zuten. Bazuen kezka Azpirozek etxaju garairako ipar haizearekin, izan ere, ezbeharraren ondoren barneko hotza du eta horrek eskua blokeatzearen beldur zen. Baina ez zen horrelakorik gertatu. Azpirozek esan zuenez: “Ziordiko herriari eskerrak eman nahi diet. Maiatzekoei eman nien moduan, udalari eta festen batzordeari eskerrak ematen dizkiet, etxajua botatzeko aukeratu bainaute”.\nFestak hasi dira, baina Olatz Irizar Martinez alkateak ziordiarrak festak “berrasmatzera” gonbidatu zituen, “urteroko formula ez errepikatzeko, esentzia eta nortasuna galdu gabe, iparra bilatu gure festak ez desagertzeko”.\nEtxajuaren ondoren, festetako ttattarra jaso zuten joan den urtean jaiotako umeek, herrian bizi direnak eta guraso ziordiarrak dituztenak. Dozena bat izan ziren: Intza Azanza Ruiz de Luzuriaga, Oskitz Fuste Garzia, Julen Igoa, Julen Fuste, Adrian Perez Igoa, Izaro Otsoa, Ekhi Mariezkurrena, Aimar Diez de Garaio, Nora Engelman Casas, Irati Nuño Lezea, Sofia Luque eta Ane Lasa.\nBeleixe Irratia 2019 ira 04 Ziordia\nErrekakartea elkartea arduratzen da Ziordiko festak antolatzeaz. Ander Igoak batzordekideak antolakuntzaren eta ospakizunen berri eman digu.\nZiordian bost egunez festa\nGuaixe 2019 ira 04 Ziordia\nGaur hasi eta igandera arte luzatuko dira Ziordiko festak.


Tolomendi - Tolosaldeako Mendi eta Nekazaritza Elkartea | EREIN 2021 DEIALDIAK\nEREIN 2021 DEIALDIAK\nGaurko EHAA 2021eko EREIN (G4-G5-G6) PUBLIKOAK argitaratu da.\nAGINDUA, 2020ko abenduaren 15ekoa, Ekonomiaren Garapen, Jasangarritasun eta Ingurumeneko sailburuarena, zeinaren bidez iragartzen baitira, 2021eko ekitaldirako, Euskal Autonomia Erkidegoko G4, G5 eta G6 sailkatutako landa-eremuak sustatzeko eta garatzeko laguntzak, erakunde publikoei zuzenduak (Erein Publikoak).\nEskaerak egiteko esteka (EREIN PUBLIKOAK)\nEREIN udalerrietarako PRIBATUEN deialdia abenduaren 28ko boletinean argitaratu da.\nAGINDUA, 2020ko abenduaren 15ekoa, Ekonomiaren Garapen, Jasangarritasun eta Ingurumeneko sailburuarena, zeinaren bidez iragartzen baita G4, G5 eta G6 sailkatutako landa-eremuetan ekonomia garatzeko eta dibertsifikatzeko laguntzen 2021eko ekitaldiko deialdia, entitate pribatuei zuzendua (Erein Pribatuak).\nEskaerak egiteko esteka (EREIN PRIBATUAK)\nBi kasuetan, eskaerak egiteko EPEA urtarrilak 31\n** EREIN (G4-G5-G6) UDALERRIEN ZERRENDA


Arimazubiko 2.mailako ikasleekin Erdi Aroa eta “Arrasate, gure herria” proiektua landu dute. Horretarako, bi adituren laguntza izan dute, Arantza Otaduy eta Gemma Orobengoarena. Emandako azalpenei esker Arrasateko herriaren bilakaeran sakondu dute. Eskerrik asko bioi! Argazkiak.\nAste honetan hasi dira USE saioetara begira azken azterketa astean Batxilergoko 2. mailako ikasleak. Azken txanpan daude. Batxilergoa oso kondizio berezietan egitea egokitu zaie. Gertaera historiko asko eta askoren erdian. Urte batzutara, seguru batxilergoa oroitzen dutenean pandemia, konfinamendu eta maskarilla hitzekin lotuko dutela. Kezka garaia izateaz gain bizitzarako ikasketa garrantzitsu asko jasotzeko aukera ere izan […]\nAste honetan Batxilergoko 1 mailako Kultura Zientifikoko ikasleek Begi-Sare elkarteko kideen bisita izan dute. Begi-Sare taldean elkartzen dira, arrazoi diferenteak direla eta, ikusmen murritasuna duten kideak. Elkarteko kideen artean daude Almen guneko irakasle ohiak diren Itsaso Nuin eta Xabier Latorre. Bi saio egin dituzte ikasleekin eta bertan ikusmen murritasuna garatzeko modu ezberdinak aztertu dituzte. Ikuspegi […]\nGaur, maiatzak 13, musika, festa eta batez ere berrikuntza!. Guzti hau zuzenean bizi ahal izango duzu 11:00tatik aurrera. FLL Euskadi-MONDRAGON torneoaren sariak banatuko dituzte! Mondragon Unibertsitateko AULA MAGNAN, Arrasaten, ospatuko den ekitaldian joan den larunbatean beraien proiektuekin liluratu gintuzten gazteek merezitako saria jasoko dute. Horien artean, Gaztelupeko Neskek Eraldatuz Teknologiaz Arizmendi Ikerlan taldea. Eta guzti […]\nLarunbat honetan jokatuko da FLL Euskadiko txapelketa. Almen guneko bi taldek eta Gaztelupe guneko beste bik parte hartuko dute MUko Garaia eraikinean egingo den ekitaldian. Ikasleekin batera, Itsaso Arenaza eta Olatz Olaizola, Almen guneko irakasleak, eta Iñaki Barrutia eta Iñaki Agirrebengoa, Gaztelupe gunekoak, izango dira. Aurtengo ekitaldia COVIDa dela eta berezia izango da, ez baita […]\nBultza euskaltegiak!-Bultza euskara! diru bilketa\nMartxoaren 28an ospatu zen Bultza euskaltegiak!-Bultza euskara! ekimena. Arizmendi ikastolak bat egin zuen ekimenarekin eta, aste horretan zehar, hainbat ekintza egin ziren guneetan. Horietako bat AEKk dituen proiektuak aurrera ateratzen laguntzeko diru bilketa. Bilketan, guztira, 1.986,79 euro batu dira. Astelehen honetan, Arizmendi ikastolaren izenean, Olarte guneko 5 urteko haurrek, Anboto taldekoek, AEKko kide diren Oskar […]\nUrtero bezala, Umezaintza guneko 5 urteko haurrak “Arrasate Gure Herria” proiektua lantzen ari dira. Honekin lotuta, hainbat irteera egin dituzte Udaletxea, ateak, kaleak, errekak… ezagutzeko. Oraingoan ere parkeetako ibilbidea egin dute. Goiza Sta. Barbaran pasatu dute, bertan jolastu eta hamarretakoa egin ondoren ahateen parkera joan dira, handik Monterronera bazkaltzera eta bukatzeko San Andreseko parkera. Egun […]\nHUHEZIk TeamLabsekin batera, eskaintzen duen aditu tituluan ari diren irakasleak izan dira bisitan Gaztelupe eta Jose Arana guneetan. FEDAC eskola sare kataluniarretik etorritako irakasleak beraien ikastetxean, berrikuntzarako dinamizatzaile/erraztaile rola betetzeko (Shakers deitzen dira) prestatzen ari dira. Arizmendi ikastolan HH eta DBH 1en martxan ditugun berrikuntza egitasmoak, ERDU eta BATU bertatik bertara ezagutzeko aukera izan dute. […]\nGaur bisita berezia izan dute Zaldibar gunean. Olarte gunean elikadura osasungarria lantzen ari dira. Hori dela eta, Olarteko 5 urtekoak, Lourdes Uribarren eta Alaitz Morras irakasleekin batera, Zaldibarko OLHra hurbildu dira hamarretakoa egitera. Bertan, OLHko sukaldaritzako 1. mailako ikasleek eta Arantzazu Ruiz de Azua eta Iñaki Olalde sukaldariek sagar, platano eta marrubi brotxetak prestatu dituzte. […]\nIgandean 30 Herri Urrats ttiki\nIgande honetan ospatuko da Herri Urrats jaia. 2011 urteko Ibilaldian jadanik erabilitako lema berriz hartuz, BOGA lema hautatu dute. Aurten ezin dute usaiako Herri Urrats handia antolatu, horregatik 30 Herri Urrats ttiki prestatu dituzte ikastola guztiekin. Ikastola bakoitzak antolatuko du bere herriko egun sinbolikoa. Kontzertu eta ostaturik ezin dela izan kondutan hartuz, batzuek ibilaldi, besteek […]\n22 / 172« First«...10...2021222324...304050...»Last »


[Bideoa] Oikiako eskola berria inauguratu dute — Zumaiako Udala\n[Bideoa] Oikiako eskola berria inauguratu dute\nIbilbide luzearen ostean, Oikiako ikasle eta irakasleek eskola berrian hasi zuten urtea. Inaugurazio ekitaldian herritar eta ordezkari ugarik hartu zuten parte.\nLarunbatean inauguratu zuten Oikiako eskola txiki berria. Hezkuntza komunitate osoak parte hartu zuen hezkuntzaren aldeko festan. Zumaiako Udaleko ordezkariak ere bertan izan ziren, tartean Iñaki Ostolaza Zumaiako alkatea eta Arritxu Iribar zinegotzia. Ekitaldian izan ziren Oier Korta, Iñaki Agirrezabalga eta Maria Eugenia Arrizabalaga ere, Zumaiako aurreko alkateak.\nItziar Garciarena Oikiako eskolako zuzendariak eskerrak eman zizkien “ibilaldi luze honetan, era batean edo bestean” lagun izan dituzten guztiei; “Eskerrik asko irakasleei eta ondoren proiektu horri jarraipena eman zioten gurasoei; Kolarre guraso elkarteari, beti laguntzeko prest daudenei; Zumaiako Udalari, brigadako kideei eta gainerako langileei, beti gure eskura behar diren baliabideak jartzeagatik, batez ere Josune Herrarte Hezkuntza eta Euskara teknikariari". Era berean, inaugurazio egunaren antolaketan egindako lana eskertu zuen Garciarenak.\nIkusi bideoa albistearen amaieran\nIñaki Ostolaza Zumaiako alkateak Oikiako eskola berria egin ahal izateko izan diren zailtasunak aipatu zituen. Gainera, hezkuntzak herria bizirik mantentzean duen garrantzian egin zuen azpimarra: "Eskolak, hezkuntzak, egiten du herri bat. Eta gehienbat, kalitatezko hezkuntza publikoak ematen dio bizitza herriari, eta Oikiako eskola bizirik dagoen artean auzoa ere halaxe egongo da, eta Oikiak iraungo du”.\nSolairu bakarreko eraikina du Oikiako Eskola Txikiak. 733 metro koadroko azalera du eta bost gelatan banatuta dago: 2 urtekoen gela, erabilera anitzeko gela, talde txikien gela eta beste bi gela. Gainera, liburutegia, jangela eta estalitako eremu bat ere baditu eskola berriak.\nUrteak igaro dira Oikiako eskola berriaren ibilbidea abiatu zutela. Hainbat legealdiren ostean, izapide eta eragozpenak tarteko, Udalak 2015ean lortu zuen eraikinerako bideratutako lursaila bere izenean jartzea. 2017an lortu zuten eskola berria eraikitzeko Eusko Jaurlaritzaren inbertsioa. 2018an hasi zituzten obrak, eta urtebeteren ostean, Oikiak eskola berria du.\nHitza hartu zuten kide guztiek nabarmendu zituzten bidearen zailtasunak. Bide horretan, ezinbestekoa izan da Oikiako Eskola Txikiaren, Zumaiako Udalaren eta Guraso Elkartearen arteko elkarlana.\nFeli Uria urte luzez izan zen Oikiako eskolako irakasle eta zuzendaria. Hezkuntza komunitate osoak egindako lana aitortu nahi izan zion eskola berriaren inaugurazioan, “une zailenetan ere borrokatzeagatik”. Uriak “hezkuntzan eta herrigintzan” egindako lana nabarmendu zuen Unai Gijarrok, Kolarre guraso elkartearen izenean; "gurasoekin batera gure eskola defendatu zenuen, itxieraren mamua erabat uxatu arte. Garaiak aldatu egin dira, eta gaur hemen dugun eskola berria egindako lanaren emaitza da. Ezin ahaztu egun honetan zutaz Feli, besteak beste zuk egindako lanari esker hemen ikasiko baitute Oikiako haurrek. Eskerrik asko guztiagatik, Feli".\nSan Jose kaleko bizilagunen ekarpenak jaso dituzte udal ordezkariek 2019/09/05


Berritasun ugari izango ditu aurtengo Korpuztiak — Oñatiko udala\nBerritasun ugari izango ditu aurtengo Korpuztiak\nIñigo Murgiondo dantzarien kapitain berria da, Ibai Gonzalez San Migelez jantziko da lehen aldiz domekan eta prozesiñoan, guztiz berritu den San Frantziskoren estandartea aterako da\nEguzkia lagun dantzariak auzorik auzo ibili dira goizean Korpuzti jaien mezua zabaltzen. Arratsaldean, ikastetxeetan eta Kasablanka, Ugarkalde eta San Martin etxaldeetan dantzatuko dute. Eguneko erronda, San Martin egoitzan amaituko dute. Eta guztien buru, Iñigo Murgiondo da, Arkaitz Bengoari erreleboa hartuta Korpus dantzarien kapitain berria. Bihar ere, dantzariak mezulari izango ditugu herrigunean Korpus dantzak eskaintzen.\nBaina bada bestelako nobedaderik aurtengo Korpus prozesiñoaren inguruan. San Migelez Ibai Gonzalez jantziko da estreinako aldiz eta zeregin horretan, Julen Kortabarriarekin txandaka arituko dela jakinarazi dute Apostoladuaren kofradiako kideek.\nSan Frantziskoren estandartea bestalde, guztiz berritu da. Urre eta zilar hariz brodatutako estandarteak 100 urte pasa ditu eta oso kaltetuta zegoen. Baina brodatuak guztiz kendu eta oihal berri baten gainean muntatu behar ziren. Lan nekeza eta ordu asko eskatzen zituena. Orain bi urte jada lana non eta nola egin zitekeen aztertu zuen Apostoladuaren kofradiak eta Burgoko moja klaratar batzuekin harremanetan jarri ziren. Iazko uztailean, aurreko Korpus prozesiñoa egin eta aste gutxitara, San Frantziskoren estandartea eraman zuten eta guztiz berrituta, pasa den ostiralean ekarri zuten Oñatira. Burgosko Castil de Lences herriko klaratar monastegian berritu dute eta aipagarria da, brodatu tailerreko arduraduna Bidaurretako monastegian egon zela nobizia garaian. Beraz, ezagutzen zuen bai Oñati eta baita Korpus prozesiñoa eta tradizioa ere.\nSan Frantziskoren estandartearen inguruan, azken lana, aste honetan bertan egin da, makila babesteko funda berezi bat jarri baita. Kalte txikiak zituzten apostolu batzuen tributuak eta plazan jartzen den aldareko elementu bat ere konpondu dira. Izan ere, urtero, prozesiñoa amaitu eta irudi eta elementu guztiak gorde aurretik, zein egoeratan dauden errebisatzen da eta kaltetutakoen zerrenda osatzen da hurrengo urterako konpontzeko.\nKorpuzti ospakizunek trafikoan ere eragingo dute, erdiguneko kaleak tarteka itxiko dira. Bihar, arratsaldeko lasterketak iraun bitartean eta domekan egun osoan zehar, Unibertsitate Etorbidea eta Txaketuaneko bidegurutzea bitartean errepidea itxi egingo da, lokomotora ondoko errotondatik Aker taberna pareraino bidea itxita egongo da. Ibilgailuak Portu kalera bideratuko dira.


David y aingeru\nAlemania by dunboalhipilar 565 views\nAlemania mikel eta ibai by joxeamenabar 2215 views\n1. David eta Aingeru\n2. Aurkibidea• 1.Kokapena eta mugak• 2.Hedadura, biztanleria, eta hiri garrantzitsuak• 3.Mendiak eta ibaiak• 4.Nekazaritza• 5.Arrantza• 6.Industria• 7.Zerbitzu publikoak• 8.Monumentuak• 9.Pertsonaiak famatuak• 10.Jaiak eta ohiturak\n3. Kokapena eta mugak Kokapena: Alemania Europako erdialdean kokatuta dago.Eta EB-ko estatuetako bat da.Mugak:Iparraldean Ipar Itsasoa,Dainimarka eta Itsaso Baltikoa,ekialdean Polonia eta Txekia,hegoaldean Austria eta Suitsa eta mendebaldean Frantzia,Luxembrugo,Belgika era herbehereekin egiten du muga\n4. Hedadura,biztanleria eta hiri garrantzitsuaHerrialdearen neurria 357.027 km2 -koa da eta %2,8 ura da.• Biztanleria:Herrialde horretan 82.537.000 pertsona daude. 234biztanleri/ km2 • Hiri garrantzitsua: Hiriburua Berlin da, eta hiri garrantzitsua Hamburgo, Munich, Colonia eta Franchfort del Meno.\n5. Mendiak eta hidrografia  Mendiak: Alemaniako mendirik garaiena Zugspitze (2.962m-koa)da.Eta beste batzuk:Hochwamner,Watzmann eta Dreutorspitze. Hidrografia: Frantzia, Erresuma Batua edo Danimarkak ez bezala, ez dauka itsaso handiko lurralderik. Alemaniako ibairik garrantzitsuena eta luzeena Danubio da; eta beste batzuk, Rhin, Maim, Weser, Elba eta Oder.\n6. Nekazaritza Alemaniako nekazaritza %1 aberastasuna ematen du eta %3 langilea ematen du. Nekazaritzan 535.000 ustipena dago eta %5 pasatzen dute 100 ha.\n7. Arrantza Urtero arrantza iraten 273 milako tonelada. Asken urteetan %85 izan dira kapturako espeziea eta %15 ukuikulturako espezie dira.\n8. IndustriaAlemaniako sektore industrial asko menperatzen dute.Industria %85 langilea kontrolatzen ditu. Gaur egun, Alemanian,ia-ia 8.000 empresa daude.\n9. Zerbitzu publikoak Alemaniako zerbitzu publikoan jendeari lana ematen duten lekua da. Zerbitzu publikoak ere dira jendeari laguntzea ematen duten lekua.\n10. MonumentoaAlemanian monumentu asko daude, ia-ia denak Alemaniako hiriburuan daude(Berlin).Alemaniako dauden monumentu garrantzitsuek ,hauek dira:Antiguo Museo,Catedral de Colonia,Berlineko estadio olimpiko,Zugspitze eta Bangbereko katedrala.\n11. Pertsonaia FamatuakAlemanian jende oso garrantzitsua bizi da hemen daude batzuk: Angela Merkel(Politikaria);Albrecht durer(margolari); Benedito XVI;Carlos Boozer(kirolari); eta Albert Einstein.Hauek dira Alemanian egon diren pertsonai famutu batzuek.\n12. Jaiak eta Kulturak Hemen daude Alemaniaren bi jaia: “Oktoberfest” eta “Der Karneval von köln” Oktoberfest:Urriko festa esan nahi du.Festa hau egiten du siglo askoetatik oran arte.Orain, “Oktoberfest”-ko festan ere egiten dira desfileak.Der Karneval von köln:Coloniako inauteria esan nahi du.Coloniaren inauteria guztiak bezala da.Ere daude beste jai batzuk.Familiak elkartzen dira etaipintzen dute lehen zeuden musikalari abestia (Mozart)\nAlemania mikel eta ibai\nAlex eta johann\nJanire eta Arrate


www.hitzketa.eus - LORATUZ, HAURREN SEXUALITATEA ETA SEXU HEZIKETAREN WEBGUNEA\nLoratuz, haurren sexualitate eta sexu heziketaren webgunea\nLORATUZ webgunea, 2020ko konfinamendu aldian sortu zuen Maddi Erauskin Adarraga donostiarrak, Haur Hezkuntzako gradu amaierako lan bezala. Haurren sexualitatea ikuspuntu holistiko batetik landu nahi zuela argi zuen arren, prozesuaren hasieran euskarri digital bat sortzen amaituko zuela esan izan baliote, ez luke sinetsiko. LORATUZ pixkanaka forma hartzen eta loratzen joan den prozesu baten emaitza dela esan daiteke.\nAurten, EHUk ematen duen Berdintasun saria, Empar Pineda saria, alegia, jaso du lan honek.\nGizarte kristau eta heteropatriarkal honetan, sexualitatea ezkutuan gorde beharreko zerbait bailitzan ulertu izan da, eta, gutxinaka, aldatzen ari bada ere, Maddik bere aletxoa jarri nahi izan du bide horretan aurrera jarraitzeko. Horregatik, giza sexualitatea eta bereziki haur sexualitateari buruzko oinarri teorikoak eta bai heldu, bai haurrekin lantzeko baliabide anitzak eskaintzen ditu sortutako euskarri digitalean.\nLan osoan zehar, modu sinplean eta, ahal izan duen neurrian, teknizismo eta azalpen konplexuak ekidinez, sexualitatea txikitatik landu eta garatu behar dugun giza dimentsio bat dela defendatzen du. Izan ere, ikuspuntu holistikotik ulertutako sexu heziketari esker, izan ditzakegun aurreiritzi, beldur, lotsa eta ezjakintasunak onartzea errazago gerta liteke, eta, hortik abiatuta, horiek guztiak ulertu eta eraldatuz, geure burua hobeto ezagutu eta askeago izateko aukera izango dugu.\nLORATUZ WEBGUNEA: https://loratuz.wordpress.com/


1. S. Bernardo Elizako Aita sandu Doktore ezti gozoa jaio ze Fontanan Borgoñako errian, baita Franzian. Bere Amak lendanik izan zue señale izan bear zenaren hume gau, ta ala azi zue kuidado iagoreki. Mutikozutuan ze humil obediente ixil alkekor, ta amable bere naturale onagatik: eta bateo juizioso. Burukomiñ erru bateki zegolaik ekarri ziote kurandera sorgin bat: Jaiki ze bereala mutikoa goatzetik oius asarraturik, ta bota zue ordu gaixtoan andik: eta Jangoikoak sendatu zue istantean. Eguerri gauean zego deboto elizan jakin naiez ordua, zeñetan jaio zen aur dibinoa; eman zio lo-iduri bat, an agertu zekio Jesus jaio berria ezin iagos ederra konsolatu zuena miragarriro. Fabore goneki afizionatu ze orazio mentalera, zeñetan gero atra zen Maestru admirablea. Il zekio bere Ama ona: gelditu ze emazurtz gaste ederra munduko banidadeen lekeda ta lakioen ertean: Inzitatzen zute alde batetik Deabruek, berze aldetik lagun arinek ta espezialki emakume banaek: baña Jangoikoaren laguntzareki garaitu zitue guziak. Bein deskuidatu ze beiratzean: goartu zelaik, penitenziatan sartu ze biluxirik balsa izotztu batean leporaño, non egon ze, atra zuten arteo erdi ilik oziduraz. Libratu naiez asi ze pensatzen erretiratzean: eta Jangoikoaren grazia ta argiareki erresolbitu ze sartzera errelijioso: eta nai ziotelaik kendu burutik anaiek, aideek, eta adiskideek, kontra agitu ze, ezi berak konbertitu zitue aiek ta berze ogeitamar joatera berareki Zistelgo errelijionera.\n2. Asi ze ematen perfekziora, segitzeko, ta bukatzeko atertu gabe. Ortako oroitzen ze, ta erraten ze maiz bere buruai, Bernardo, Bernardo, zertako etorri zara? Gorputza il ez, baña mortifikatzen zue de manera ezi ia deustan etzue gustorik, baizik Jangoikoaren gauzatan. Ain Jangoikoan sarturik, edo Jangoikostaturik bizi ze, ezi ez ikusi, ez aditu, ez sentitu bekala lurreko gauzarik etzuela iduri zue. Jangoikoaren argi gartan argitu zekio arima ainberze, baizekie argitzeko mundu guziari. Eta bere adiskideei erraten ziote zekien pixka ikasi zuela orazioan oianetan bago ta pinoen ertean. Jangoikoaren inspirazios egin ze Klarabalen Monasterio bat, non paraturik Abade S. Bernardo, bizi zire penitenzia, ta nezesidade extremoan, nola ezpalire aragiskoak, baizik espiritu utsak. Sei anaiak eginik errelijioso, etorri ze guzien Aita ere semearen eskupera, ta iltze Sandu. Arreba sollik gelditurik matrimonioaren estadoan joan ze bein ikustera sei anaiak Aitareki. Joan ze bestiturik galas. Abisatu zute S. Bernardo: onek manatu zue ez atratzeko nior. Ikusi zelaik arreba atarian utzirik anaienganik, ta niork ikusi nai etzuela, aflijitu ze, ta eman ze negarrai: Gero ere noizbait atra ze Sandua, zeñen itz sandueki aldaturik itzuli ze etxera, ta bi urteren buruko logratu zue senarraganik lizenzia egiteko errelijiosa. Zenbat on baten kasos!\n3. Baña etze Bernardo, baizik Jangoikoaren espiritua ze mintzatzen zena beraren agos. Jangoikoaren espirituak erakutsi zio nola maneatu arima azkar ta erikorrak: eman zio jenioaren grazia suabe amoroso bat, akomodatzeko guzieri bear bekala. Guardatzen zue tenore gau erreprehensioetan, baizire suabe amoltsuak, eta baldin erreprehendituak ezpazue ongi artzen, uzten zue gerorako, ezi erraten zue, daudelaik asarre bata ta berzea, eztela orduan iduri erreprehensio, baizik mokoka ta pelea. Jangoikoaren amoretik eldu zekio proximoen amorea ez Aitarena, baita Amarena ere, sentitus berzeren gaitzak ain nola bere proprioak. Etzue zeloa amargo, asarre, gogor, edo utsala, baizik prudentea ta esneskoa bekala, injeniatus nola in probetxu, billatus medio ta erremediorik obenak; eta ezpaze protxurik, etze konsolatzen, naiz erran in zuela bere in ala, kunplitu zuela bere obligazioa, libratu zuela bere arima, ta alako milla erran, nola ezpaita konsolatzen orreki Ama ona ikusten duelaik galtzen dela bere humea. Sufrimentua ta pazienzia izan zue txoil admirablea, eramanes sereno anitz agrabio in zitiotenak, eman arteo burutik bera, itzuli gabe kontra, baizik fabore, garaitus gaizkiak onkiegi. Ze humila sin sinez, errehusatus indigno bekala anitz dignidade, honra, ta laudario eman nai zitiotenak, ta gozatus desprezioeki. Bisione batean ikusi zue bere burua Jangoikoaren tribunalearen alzinean, ta an etsaia akusatzen zuela fuerteki. Manaturik erresponda zezala, erran zue, ni konfesatzen naiz indigno gloria eternoaren: baña ene Jesus onak du dretxo bi titulos, bat, zeren baita Jangoiko: berzea, zeren erosi duen bere pasio doloreskoas: bera dago kontent lenbizikoas, eta niri iten dida donazio bigarrenas: onen kasos dut nik ere dretxo gloriara. Oneki joan ze konfuso etsaia.\n4. Nailuke Sanduak beti egon bere zoko gartan, baña Jangoikoak atrarazi zue Eliza guziaren onerako. Goratu ze Aita Sandu Inozenzio II.aren kontra Pierleon, ta arren atzetik arren gisarakoak Zismatikoak; berze alde Hereje asko: Guzien kontra Monje sandua: Eta ikusteko ta admiratzeko gauza ze, Obispoak, Kardenaleak, Prinzipeak, Erregeak errenditzea Sanduaren erranera, nola balitz Jangoikoaren itza, ala baize. Erresistitzen zio Gillermo Konde Akitaniakoak. Joan zekio Sandua, mintzatu zekio, ta errendiarazi zue Aita Sandu egiaskoaren obedienziara, baña ez itzultzera Obispo desterratu zituenak. Baliatu ze Sandua Jangoikoaren besoas errendiarazteko. Zelebraturik meza, artu zue eskuan sakramentu aldarekoa patena baten gañean: Kondea exkomekaturik egones, ezpaizeike sar elizan, zego eliza-atarian: atra ze Sandua sua zeriola aurpegi ta begietaik, ta boza grabe lotsagarri bateki mintzatu zekio gisa gontan: Jangoikoaren Ministroek eskatu diogu orai arteo, ta eztigu kasorik egin: ona orai emen eldu da Jesu Kristo bera Elizaren buru dena orren presenzian. Au da berorren Juez, zeñen eskura etorri bear duen orren arimak. Ikusagun inen dion kaso Jaunoni, despreziatuko duen au ere, nola gu. Itzebetara ikar ikar Kondea erori ze lurrera; jaikitzen asirik berriz erori ze, itzik ezin atra, agotik abuña zeriola turditurik arras. Azkenean errenditu ze egitera Sanduak nai zuen guzia: egin zekio adiskide andia; eta beraren konsejus aldatu zue bizimodua; ta egin ze Sandu: au da S. Gillermo diotena S. Feliziaren anaia dela. Honratu zue Aita Sanduak S. Bernardo ta beraren konbentua bazkaldus an elzari, ta letxuga, ezpaize berzerik, ta egun gartako billatu ze arrope guti bat erregalo, ta Pontifizearendako arraitto bat. Beraren manamendus ibili ze Sandua erreinus erreinu, Ziudades Ziudade sosegatus ta paratus gauzak orden onean, ta jendeak Aita Sanduaren obedienziaren pean, beiratzen, ta aditzen zutela guziek Sandua nola Aingiru bat Zerutik etorria. Sanduaren orazios atajatu ze zisma gaixto gura, iltzeareki Pierleon Aita sandu falsua. Onen lekuan paratu zute zismatikoek berze bat: Baña au joan ze gauaz S. Bernardogana, ta utzirik Pontifizearen insigniak Sanduareki joanik urtiki ze Aita Sandu egiaskoaren oñetara humil obediente. Oneki bukatu ze Zisma, Sanduaren medios, Jangoikoaren graziaz.\n5. Itzulirik bere konbentura etzute utzi sosegatzera nai bekala; bear izan zue atra, konfunditzeko ta desegiteko hereje goratu zirenak. Bat Henrike deitua sakramentuen ta sazerdoteen kontra erakusten zuena engañatus jendeak: ebek ia desengañaturik Sanduaren itz ta milagroeki arrapatu zute preso. Onen kontra predikatu ondoan Sanduak, jendeek ekarri ziote anitz ogi bedeika zezkien: bedeikatu zitue ta erran zue, ontan ezaunduko duzie egia dela diotena nik, ta falsu diotena herejeek, sendatuko baitire jaten duten guziek ogi gebetaik. Obispo presente zegonak ustez sobra errana zen, añaditu zue, entenda, jaten badute fede onareki. Sanduak erreplikatu zue, ez, Jauna, eztut nik on erran, baizik jaten duten guziak nolanai sendatuko direla, guziak, entenda daien Jangoikoaren aldetik garela gu. Nola erran zuen, ala izan ze. Ala konfirmatu ze egietafedea.\nBaña milagroketa iten zuenas Jangoikoak Sanduaren medios Sandua bera ere admiratzen ze, ta erraten zue, etzituela egiten bere merejimentuengatik, baizik jendeen ontzeagatik. Bein Monje bati kulpa sekreto batengatik manatu zio ez komekatzeko: ura deshonrearen beldurrez joan ze berzeeki aldare alzinera, eta Sanduak Sekretoagatik eman zio, nola Jesus onak Judasi, baña Jangoikoak eskatu zio kastiga zezan atrebenzia gura. Monjeak arturik agoan forma sagratua, zenbat egin zuen, ezin pasatu zue niolateko maneraz: alik eta ezaundurik bere kulpa konfesatu zion Sanduari erakutsis hostia agoan nola zeukan; eta Sanduaren absoluzioareki pasatu zue. Emasteki bat lastimosoki tormentatzen zuena Deabruak jabetu zenak artas, meza errateareki ta buru-gañean Sakramentua paratzeareki Sanduak utzi zue libre. Franziako Erreginari, humerik ez izanez aflijiturik zegonari erran zio prokura zezala bake bat estorbatu zuena orduraño, orreki argituko zuela Jangoikoak. Erran bekala izan ze.\n6. Bere milagro guzieki etzekio faltatu trabaju. Eujenio III.ak bere Diszipulo izanak publikarazi zio gurutzada infielen kontra joateko. Publikatu zue Sanduak exortatus jendeak joatera erreskatatzera Jerusalengo leku sanduak anitz arrazioeki, ta iago dena, infinizio bat milagroeki. Baña o Jangoikoaren juizio justoak! jendea joanik galdu ze geiena: ta gero ematen zute Sanduaren kontra, nola beraren kasos galdu balire. Humillatu ze Sandua Jangoikoaren eskupean, naiago zuela beraren kontra eman zuten, ezi Jaunaren kontra. Bizi ze aspaldian milagros bekala Elizaren onetan; baña flakurraturik, ta etziola admititzen estomagoak sustenturik, zoeie bukatus sereno kontent, nola nabegazio nekosoaren ondorean portura urbildus. Guziek negar, ta berak konsolatus guziak, ordu zela atratzea lurretik planta protxal etzena. Ala pensatzen zue bere buruas Jangoikoaren biotzeko gizon sandu garrek mundu bat balio zuenak, eta iago. Izan ze beraren iltze preziosoa adinaren 64 urtean, eta Kristoren 1153.an. Agustuaren 20.an. Gorputzaren neurrian ze erdikal, ez gora ta ez apal: gorputza konsumiturik: biloa gorrikara; aurpegia txuri-eder arrosa kolore mostratzen serenidade, garbitasun, ta grazia miragarria, nola arimaren hispillu klaroa & &.


Kike Amonarrizek umorearen muga aurkitu du – Izparringia\nEuskal Herria 2013(e)ko maiatzak 6 Iruzkinik ez\nJoan den asteko ostegunean (apirilaren 25ean), Baionako Eusko Ikaskuntzako aretoan izateko plazera eduki genuen Izparringiako zenbait kazetarik ElekatuElikatuk antolaturiko “Euskal Umorea?” saioan. Bertan, besteak beste, Beranduegi web telebistako Gorka Bereziartua eta Unai Brea aurkezleekin hizketalditxo bat izateko aukera izan genuen. Bertara hurbildu zirenekin batera euskal umorea zer den, umorearen mugak non dauden eta twitter sarearen publizitate kanpaina egin genituen. Azken honekin gainera, nabarmen geratu zen Baionan, txori urdinak baino arraroagoak garela euskal zibernautak… Baina, beno, hori beste baterako utziko dugu.\nTwitterren eztabaida monografikoa alde batera utzita, euskal umorearen mugak non dauden zehaztu nahian ibili zen, gehienbat, hitzaldia. Politikari eta pertsona famatuei buruzko txisteak, umore beltza, eusko labeldun txiste edo aipamenak… Inor ez zen mugak zehazteko gai izan. Unai Break ez zuen busti nahi izan, Gorka Bereziartuak bere erreferentzia exotikoez despistatu gintuen eta Izparringiakook, twitterreko trolak aipatu genituen.\nBada, azken datuen arabera, atzo goizaldean, Kike Amonarrizek Donostiara bidean N1 errepide bazterrean aurkitu omen zuen umorearen muga. Zehatz esateko, Tolosa eta Andoain arteko 3. bihurgunearen parean. Amonarrizek esan digunez, kexu omen zen delako umorearen muga eta “ni aurkitzen kosta egin zaizue” esan omen zion. Gehienetan, herri pare bat harantzago, Lasarte edota Añorga aldera joaten omen da jendea haren bila. “Jode, azken aldian Beranduegiko hauek Donostia pasata ibili dituk!” esan omen zion. Bestalde, ba omen dago bertara hurbildu ere egiten ez denik. “Esaterako Vaya Semanita, Cambio Radical… puff, horiek Ordizia aldean ibili zituan nire bila…”. Bukatzeko, eskerrak eman zizkion bisita egiteagatik eta hurrena ere “pasa gabe” bertara hurbiltzeko eskatu omen zion.\nRT @izparringia: Kike Amonarrizek umorearen muga aurkitu du | http://t.co/m1FXMHCda4\nIdoia Torregarai liked this on Facebook.\nGaur jakin dugu @mihiluzeEiTB maiatzaren 15an amaituko dela. Izan bedi hau omenaldi txiki bat: http://t.co/jagMyjLyg7 cc @KikeAmonarriz\nUtzi erantzuna Idoia Torregarai(r)i Utzi erantzuna


Kultura ez da intereseko kontua\nLeire Narbaiza 2014/05/21 12:01\nPasa den ostiralean Jabier Muguruzak (Mikel Azpirozek lagunduta) Eibarko Koliseon kontzertua eman zuen. 20 pertsona ere ez ginen bertan izango.\nZein tristea den horrelako musikari onen kontzertuan hain jende gutxi izatea. Badakigu Muguruza hau ez dela masa-fenomenoa. Jakin ere badakigu ostiralean eguraldi paregabea egin zuela. Halere…\nSarrera ez zen garestia (8€), ordua ere egokia (beste ikuskizun batzuk ere ordu berean izaten dira), kalitatea bermatuta, ibilbide luzeko artista… Zer gertatzen zaigu?\nTwitterren irakurri nuen Realaren ligako partidu batean 13.000 ikusle izan zirela, neguko astelehen gau euritsu eta hotz batean, sarrerak askoz garestiagoak. Nola liteke 13.000 lagun elkartzea baldintza horietan ezer jokatzen ez den partidan eta Koliseon 20 ere ez izatea? Ez zait buruan sartzen!\nEz da krisia, ez da eguraldia, ordutegia,… interes falta da, gogo gutxi, kulturak ez gaitu motibatzen, poteoa nahiago dugu… Dinamika mortala!\nBaina beste kontu batzuetarako ziztu bizian jartzen gara ilaran, sarrerak lau hilabete lehenago lortu. Bestela nork ulertu Eibarko antzerki jardunaldien arrakasta? Beti beteta, baina urtean zehar, zer? Akto soziala, tout-Eibar bertan, eta Espainiako telebistan agertzen bada aktoreetako bat, akabo, zoramena!\nAntzera gertatzen da Eibartik kanpo ere! Rockero zaharren bat etorriz gero, hara goaz estadioa edo antzokia betetzera, sarrera 60€ ordaindu behar badugu ere. Agian, ez dugu inoiz bere disko oso bat entzun ere, baina bagoaz espektakulu bila, ardi bihurtuta, guai edo cool izateko asmoz.\n8 abizenek zine aretoak bete dituzte, sarrera barik laga leihatilak, nahiz eta sarri entzuten dugun ikusle horiek berorien ahotik aitzakia merkeak zinera ez joateko, sarrerak garestiegiak direla, alegia.\nEz gaituzte kulturzale izateko hezi, ala? Ez, beharbada. Egia da umeak antzerkirik antzerki darabiltzagula, pailazo ikuskizun guztietara daramatzagula, ipuin-kontalari saio guztiak lepo daudela (euria egiten badu, batez ere). Zergatik ote? Umeak kultur zaletu nahi ditugulako ala zaintzaileondako plana edota bakea dakarkigulako?\nHaur horiei, nerabezarora heltzen direnean, amaitzen zaizkie espektakuluak, irakurketak, eta kirol ikuskariak baino ez zaizkie geratzen. Ez dugu jauzia ematen, eta kulturaz disfrutatzen zuenak ez du gero gozatzen, umeen kontua delako, edo aspergarria, rollo hutsa! Balio duena futbola da edo sasoian sasoiko Justin Bieber-a.\nEz dugu lortzen jendeak kulturarekin gozatzea. Ez dago modan, frikien kontua da, kultureta aspergarri astunen kontua, demodé dago (inoiz modan ego ote da, bada?).\nKultura eta ikasketa maila lotuta ei doaz. Baina zerbaitetan kale egiten dugu. PISA txostenean Euskal Herriak emaitza txukunak izango ditu (beti ere Espainiarekin alderatuta!), baina kultura kontuetan oraindik #marcaEspaña-tik gertuegi daude.\nLeire Narbaiza 2014/05/16 14:55\nZein harik lotzen ditu pertsona bi ezezagunak direnean? Zerk eragiten du sintonia?\nMahi baten inguruan, halabeharrak sei emakume (gazte eta heldu) elkartu ditu, ez dute denek elkar ezagutzen, zaletasun bakan batek eseri ditu mahi horretan, eta txinparta ezezagun batek piztu du garra, inoiz baino elkartuago sentitu dira, inoiz baino beteago.\nEzezagun bi, blogariak. Bizipen zeharo desberdinak, antzeko adina baina ez bera. Inguruabarra ere ezberdina. Bati bestearena gustatu, besteak batarena gogoko. Idazteko modu bi, baina bestearen idatzietan euren burua islatuta dute, esan nahi dutena beltz-zurian jarrita ikusten dutelako. Izkiraturik aurkitu dituzten euren postak...\nEmakume bi, behin elkar ikusi, sare sozialetan komunikatzen segitu, bizitzako plano desberdinetan: lan egoera, adin, bizileku, interesak... topo egin berriz ere bizitza errealean eta klak, konfidente bihurtu.\nJakin barik zelan, kontaktatu, berba egin, konektatu, elkarren pistari jarraitu, proiektu bat sortu hutsetik eta begiratuta ia pentsamendua irakurtzea elkarri.\nSintonia esaten zaio horri. Batzuetan lotura ikusezin hori une baterako da, gerora berreskuratu nahi eta ezin. Besteetan betiko dago gurekin eta pertsona horrekin sendo lotzen gaitu.\nEz dakigu, baina, zerk eragiten duen, ez dakigu zein den pizgailua. Uhin frekuentzia berean jartzen gaitu zerbaitek eta konexioa sortzen da. Gure gogoek elkar errekonozitzen dute eta gogo bera dela deskubritu, kontzientzia unibertsal delako horren zati, gorputz anitzeko izaki bakarra sinisteraino.\nHorregatik, sintonia aurkitzen dugunean etxean sentitzen gara, gure terrenoan, babesean, libre esateko eta egiteko, ulertuko gaituztelakoan eta onartuko. Burujabe, burugabe izateko, oso-osoan.\nLeire Narbaiza 2014/05/09 12:40\nBerba batek hizkuntza bitan izan lezakeen haria.\nUmetan single hitza –[singel] ahoskatuta– diskoekin lotzen genuen, disko txikiekin, LP-aren aurrerapen moduan ere hartzen zirenak, gure gaztaroan maketekin lotura zuzena dutenak.\nBaina gaur egun single-i [singel], beste esanahi bat nagusitu zaio, ingelesarena, ezkongabea edo bikoterik ez duen pertsona, normalean bakarrik bizi dena. Bitxia zait adiera hau, izan ere, ingelesa ikasten ibili ginenean, ezkonbakoa bachelor zela erakutsi baitziguten (gaur jakin dut gizonezkoa baino ez dela bachelor).\nSingle-endako [singel-endako] eskaintzak nonahi ikusten ditugu: kruzeroak, afariak,… Kontsumorako beste produktu bat. Baina beti helburu bera dutenak: bikotea lortzea.\nBaina "single" hitza nire hiztegi intimoan txikitatik du espazioa, euskaraz, [single] ahoskatuta. Sendotasun gutxikoa, hauskorra esan nahi du, Harluxeten definizioa hartuta. Gaur egun gutxi erabiltzen bada ere, oso berba arrunta izan zen.\nHalere, [singel] single idazten zela jakin nuenetik, harritu izan nau berba bi horiek duten lotura, bakantasuna eta sendotasunik gabea testuinguru batzuetan lotuta joan litezkeelako.\nBaina egia esatera, oraingo esanahi anglosaxoi horrekin gure gizartearen isla baino ez dut ikusten, bikoteka funtzionatzera garamatzana, bakarka, bakanak izanda, zerbait falta zaigula, hauskorrak garela sinistera, sendotasunik gabeak, beste baten beharra dugula aurrera egiteko, bikotekiderik barik single ez ezik singleak izango garela, makalegi eta erkinegi gizartean. Pertsonak beti bikote iraunkorra eta ofiziala behar duela, nor izan nahi badu.\nPost scriptum: irakurleei jaramon eginez, hona hemen single berba erabiltzen duten kantu zoragarri bi:\nEskerrik asko Joxe, Ana eta Iñigo!


Herrien Arteko Berba Probak (5. 2010. Mungia) - Aldizkakoa - BDB. Bertsolaritzaren datu-basea\nHerrien Arteko Berba Probak (5. 2010. Mungia)\nMungia < Uribe-Butroe < Bizkaia < Euskal Herria\nTxokolo Kultur Alkartea\nMungialdeko herriei zuzenduta egon arren, beste efonongo jendea animau ezkero, pozik hartuko dabe eta giro ederrik ez jako faltako.\nEmon datuak eta taldearen izena maiatzaren 8a arte berbaprobak (a bildua) gmail.com helbidera idatzita.\nHerri bakotxetik gura dan beste taldek emon leike izena. Taldeak hiru lagunekoak dira. Lagun horreek ibilbide bat egiten dabe bertsolariakaz batera herrian zehar tabernarik taberna (igaz 14 talde egon ziran eta herri batzuetatik talde batek baino gehiagok emon eban izena -Jatabe, Mungia, Laukiz, Arrieta, Urduliz, Leioa eta Fruiz-. Horregaitik, ibilbide bi antolatu ziran herrian; batean 7 talde eta bestean beste 7).\nGoizeko 11:00etan batuko dira danak Mungiako Foruen plazan eta bertan egingo dabe taldeen zozketea ibilbide desbardinetarako. Talde bakotxak bere ibilbideari ekingo deutso, parte-hartzaileak, lagunak, epaileak; eta trikitilari eta pandero-joleak bidea alaitzeko.\nTaberna bakotxean bertsolariek bertso bana botako deutse talde guztiei eta taldeetako lagunek igarri egin beharko dabe bertso horri ondo joakon esaera zaharra, aldez aurretik emondako esakuneen zerrenda gogoratuz (zerrenda hori ezin da aldean eroan txapelketa dan artean).\nTaldeko bozeroaleak esakunea paperean agertzen dan modu-moduan esan behar dau; bestela, ez dau punturik lortuko. Asmau ezean edota aldatuta esan ezkero, errebotea eukiko dau beste talde batek. Horren arabera emongo dabez puntuak zeregin horretarako beren beregi aukeratutako epaileek.\nLeku desbardinetan antolatu dabe bazkaria: lehenengo urtean Matxin txokoak eskaini eutsen bazkaltzeko lekua taldeei, baina hurrengoetan jente askok emon eban izena eta txokoa txiker lotu jakela dinoe antolatzaileek. Handik aurrera Mungiako Udalak itxi deutsen lekuan (Bentades galeria, Andra Mari…) antolatu dabe bazkaria joan gura daben guztientzat. Aurton be halan izango da, 15 euroan bazkaltzeko aukera eukiko dau gura dauanak (baina aldez aurretik hartu behar da tiketak Mungiako Jai Alai tabernan). Bazkaritan dagozan bitartean zozketa bat egingo da: Zenbat Gara Kultur Alkarteak lagun birentzat oparituko dauz afari bana kafe Antzokian eta aukeratzen daben kontzerturako sarrerak.\nArratsaldean finala antolatuko da: proba fisikoak eta berbazkoak (esakuneak edota bertsoak osotu; zaku lasterketea…) eta txapel jaurtiketa lehiaketa. Eta jai giroan ezin danez musikarik faltau, irabazleentzako sariak banatu ostean, erromeria egingo da doazen guztientzat.


Atez atekoaren "gerra" etxeko postontzian (II) • ZUZEU\nBerriz ere, postontzian atez atekoaren gaineko informazioa aurkitu dut. PSE-EE, Bildu, eta, orain, EAJri heldu zaio eraso egiteko txanda. Formatu berean, baina askoz ere kutreago: kalitate txarreko irudi pixelatu batekin azalean, gaizki moztuta (ertz traketsak, zatiak faltan…). Oso denbora eta diru gutxi inbertitu duten orria begietara atsegina egiteko, min jasangaitza sortzen baitu (argazkian ez da oso ondo antzematen). Baina itxura fisikoa momentuz alde batera utzi eta eutsi diezaiogun benetan garrantzia duen gaiari: atez atekoaren/Bilduren kontrako argudioak. Zer diote jeltzaleek gaiaren inguruan?\nHerriari kontsultarik ez egitea leporatzen dio EAJk Bilduri, “beldurra baitie informatutako herritarrei” eta “ez duela aditu ere egin nahi zaborra biltzeko beste erarik atez atekoa baino. Modu bakarrarekin setatu dira”. Horrez gain, zaborrarengatik hirukoitza ordainduko dugula salatzen dute.\nEzer berririk ez. Atez atekoa “zikinagoa osasungaitzagoa eta askoz deserosoagoa” izateaz gain, gure zaborrak “gure berri” ematen duela diote, zabor poltsak publikoak izango dira eta edozeinek ikusteko aukera izango du. Ez hori bakarrik, sistema berri horrek “zaborraren turismoa” bultzatuko du, ondoko herrietara joango baita jende asko zabor poltsak eramatera.\nZer proposatzen du EAJak? Sozialisten eran, bosgarren edukiontziaren erabilera bultzatzen dute, hau da, zabor organikoa botatzeko marroi koloreko edukiontzia. Jeltzaleen arabera, “benetako zero zaborra Alemaniako Berdeek esaten dutena da: Aprobetxagarria den guztia aprobetxatu, eta gainerako %32 erraustu eta horrela argi-indarra sortu. Europa aurreratuan erabiltzen dituzten egungo errausketa-sistemak baino askoz gehiago kutsatzen du edozein zabortegik”. Gainera ez dute sinisten atez atekoarekin zaborraren arazoa konponduko denik, “era batera edo bestera bildu, zaborraren %30 errefusa da eta”.\nAmaitzeko, Europako beste herrietako zenbait datu ematen dituzte EUROSTATetik aterata, adibidez, gehien birziklatzen dutenak (Alemania, %48, Belgika eta Suedia, %36 eta Eslovenia eta Danimarka %34) edota gehien errausten dutenak (Suedia, %49 eta Danimarka %48). Deigarria dira Suedia eta Danimarkaren kasuak, gehien birziklatzen duten herriak izanik, aldi berean gehien errausten dutenak baitira.\nAmaitzeko, azken kontu bat: hasieran aipatu bezala, oso gutxi gastatu dute orriaren produkzioan, merkea bezain itsusia baita. Laudatzekoa da hori, gauzak dauden moduan egonda. Nahiago izan dute eurak hala-moduz egin eta sos batzuk aurreztu, profesional bat kontratatzea baino. Artista grafikoen sektorekoak sutan jarriko lirateke ziurrenik, baina hori beste kontu bat da.\nEgia da garrantzizkoena barruko edukiak eta argudioak direla, baina itxura zaintzea ez dago gaizki, begietako mina ematen baitu azalak! Diseinatzaile grafiko bat edo beste hil egingo zen hori ikustean, bihotzekoak jota, edo erretinak kiskali egingo zitzaizkion. Auskalo.\nGauza da “gerran” gaudela, eta gerra garaian eragin gehien duten armak erabili behar direla ahalik eta azkarren: hitzak, argudioak.\natez ate, Atez atekoa, EAJ\nAtxaga eta Bilbo France Culturen\n9 pentsamendu “Atez atekoaren “gerra” etxeko postontzian (II)”-ri buruz\nNerea 2012-03-23 21:34\nBarregarriak, negargarriak ez esatearren, iruditu zaizkidan bi detaile:\n1. Bilduren eredua: ZERO KONTSULTA. Nork esaten du, eta EAJk! Zestoako Arroa auzoan EAJ eta EAren (egungo Hamaikabat) aldeko botoekin erraustegia egiteko proiektua plenoan onartu nahi izan zuenak! Ohar bat EAJrentzat: memoria daukagu, ez jo herria tontotzat mesedez.\n2. Kontainer dotore eta garbiak argazkikoak, estrenatu gabekoak dirudite (nire herrian ez daude hala). Atez atekoan horrelako zerrikeria egiten duenak, nekez mantenduko ditu kontainerrak hain txukun.\nPaxparroti 2012-03-23 22:10\nBaina, Nerea, Bilduren eredua zen parte hartzaile izatearena, hain zuzen kontrastea sortzen zuelakoan ustez EAJ eta antzeko partido inposizionistak egiten zuenarekin.\nBarrea eragiten duena da haien eredua jarraitzea Bilduk eta kontraesan hori ispiluratzeak molestatzea. Edo parte hartzailea da, edo besteak bezain inposizionistak dira.\nNerea 2012-03-24 21:20\nBarkatu, baina ez dut uste ni inor naizenik (eta beste inor ere ez) ez birtziklatzea zilegi egiten duen sistema bat defendatzeko. Abiapuntu horretatik abiatzen naiz.\nBilduri egin dakizkioken kritikek ez naute molestatzen, kritika honek molestatzen nau, atez atekoaren kontuarekin herri askotan sortu baitira “Zero Zabor” taldeak, hain zuzen informazioa eman asmoz. EAJk aurretik jarri dudan adibidean erraustegia pleno bidez onartzeko saiakera egin zuenean, herritarrok ez ginen enteratu ere egingo oposizioko zinegotzi batzuk esan izan ez balute.\nBestalde, herri batean nabarmen ikusten bada atez atekoaren aurkako jarrera nagusi dela, badaude mekanismoak sinadura bidez erreferendum bat eskatu ahal izateko: Zestoan hala egin zen erraustegiaren kasuan. Baina lehengo batean esan nuen moduan, erraustegiari baietz esaten dion herriak bere herrian erraustegia eraikitzeko prest egon behar luke; eta ez erraustegiari baietz esan, jakinda bere etxetik urrun egingo dela.\nPaxparroti 2012-03-25 00:26\nSinadura bidez erreferedumak eskatzeko mekanismoak beti existitu dira. Baina, dirudienez, orain zilegi da herri parteartzea ukatzea eta mekanismo horiei erreferentzia egitea. Lehen kritikagarria zena, orain zilegi.\nHori bai, parte hartzaileen jokabide koherentea.\nNerea 2012-03-25 14:12\nUste dut nahiko garbi utzi dizudala kasu honetan zergatik uste dudan zilegi dela ez galdetzea. Ez baduzu ulertu nahi, ez ulertu, baina garbi esan dizut.\nPaxparroti 2012-03-26 07:23\nBai, ulertu dut. Baina ez da justifikazio bat orain (orain noski) “zilegi dela” esateko. Solitarioan tranpa egitea da. Ez baduzu ulertu nahi, ez ulertu.\nKuriosoa da, orain gauza asko egitea da “zilegi”, lehen guztiz kritikagarriak zirenak.\nNerea 2012-03-26 09:28\nBegira, galdeketa bat egitea zilegi izatekotan, ez litzateke galdetu behar atez atekoaren alde gauden ala ez. Atez atekoari ezetz esatearekin batera baitator erraustegi bat eraikitzea, egungo errealitatea ikusita.\nBaliteke, Eibarren edo Ataunen (iritzira esan ditut biak) atez atekoari ezetz esatea jakinda Zubietan egingo dela erraustegia. Hori dela eta, berriro diot, nire ustez, atez atekoari ezetza ematen dion herriak prest egon behar luke erraustegia bere herrian eraikitzeko. Baina galderan kontu hori sartuta, uste dut ez dela galdeketarik behar.\nZer irizten diozu honi? aurreko erantzunean ez duzu ezer esan horri buruz\nPaxparroti 2012-03-26 10:58\nZer irizten diodan?\nErraustegi bat jartzen bada (jarri behar den edo ez, erabaki beharko da), nonbait jarri behar da. Inork ez dugu nahi bukolismoa izorratzen digun ezer gure ondoan. Ez dugu telefonia antenarik nahi, baina telefonoak nahi ditugu. Ez dugu autopistarik nahi, baina denok kotxea nahi dugu. Ez dugu zementorik nahi, baina herri txikietan etxea erosi nahi duen guai asko dago (berria bada ere etxea).\nErraustegia. Hasteko gogoratzen dizut erraustegia non jarri Gipuzkoako herri askoren artean (orain atez atekoa nahi duten askok barne) erabaki zutela. Haiei eskatu kontuak. Herritarrek ez, noski, baina ezingo gara hasi erreferendumean hori ere erabakitzen ez? Ze bestela, ezer ez legoke Donostialdean (maioria baita Gipuzkoan).\nSolidaritatea izateko modu bat da norberaren ondoan tokatu den “marroia” asumitzea guztion onerako. Marroi galantak irentsia den batek esaten dizu.\nEta noski, logika horrek ere balio beharko luke atez atekoarentzat. Abantaila (dudaezinak) esplikatzearekin bat, zabor guztien prozesu osoa esplikatu beharko litzateke: konpostatze plantarik izango da? zer kalte dakar horrek? hondakindegi gutxi-asko arriskutsurik? zer kalte dakar horrek? erraustegirik izango da? ze kalte dakar horrek? Eta hori ondo esplikatuta, denek bozkatu, eta aurrera. Eta egin beharrekoa egingo da hautatzen den tokian, eta toki horretakoak asumitu beharko du bere marroi kuota.\nNerea 2012-03-26 13:21\nEz dut esan nahi herritarrok erabaki behar dugunik erraustegiaren kokalekua, soilik esan nahi dudana da zaborraren kontuan egunerokoan lan pixka bat hartzeko prest ez daudenak asumitu beharko luketela erraustegia. Ze ez didazu ukatuko, egungo sisteman kontainer grixera doan zaborra kudeatzeko beharrezkoa dela erraustegi handi bat, ezta?\nBestalde, ados nago informazio osoa ematea beharrezkoa dela diozunean. Kasu guztietan. Atez atekoaren inguruan badaukat esplikatuko dizkidanik, baina konpostatze planten kasuan, aurreikusiak egin izan balira, egun sortzen den organikoa kudeatu ahal izango litzateke, eta herri gehiago hasten badira organikoa bereizten (gertatuko dela dirudien bezala), ba planta gehiago egin beharko dira. Baina uste dut, kasu horretan ere azalpenak eman gabe daudela, zergatik ez dira egin aurreikusitako hiru plantetatik bi?\nEgun ulertzen ez dudan kontua da hau


Dantza garaikideak leku berezia izango du Markina-Xemeinen - Lea-Artibai eta Mutrikuko Hitza : Lea-Artibai eta Mutrikuko Hitza\nDantzaz konpainiak iaz abiarazitako Dagaz Dantza Garaikideko Zaleen Sarera atxikitu da aurten Markina-Xemein. Ekimenaren helburua dantza garaikidearen inguruan dagoen zaletasuna piztu eta kudeatzaileak, sortzaileak, espazioak, programak eta dantza garaikidearen zaleak elkartuko dituen sare bat sortzea da. Bide horretan, dantza garaikideari lotutako tailer eta saioak antolatuko dituzte hilero, eta interesa duten pertsonek dantzaz eta mugimenduaz gozatu ahal izango dute lehen mailako dantzarien gidaritzapean.\nHiru tailer eskainiko dituzte abendura bitartean Uhagon kulturgunean: lehenengoa zapatu honetan [urriak 23] izango da, bigarrena, azaroaren 20an eta hirugarrena, abenduaren 11n. Tailer horietan parte hartzeko ez da dantza ezagupenik behar. Izan ere, dantza garaikidean hasi nahi duten gazte eta nagusiei zuzenduta daude saioak. “Saio horien helburua dantza garaikideari eta haren sorkuntza prozesuei buruzko ezagutza ematea da, eta, aldi berean, tokiko artisten proposamenak hurbiltzea”, azaldu dute antolatzaileek.\nZapatuko tailerra Marina Eskisabel dantzari eta koreografoak emango du. Ordu eta erdiko tailerra izango da, 11:00etatik 12:30era, eta Eskisabelek inprobisazioaren hastapen bat proposatuko duela aurreratu dute.\nTailerrak doan dira, eta parte hartu nahi dutenek Uhagon kulturgunean eman behar dute izena 94-616 63 03 telefono zenbakira deituta. Nahi den tailerrean parte hartu daiteke; saio bakoitzerako eman behar da izena.\nHorrez gain, tailerrak Markina-Xemeinen antolatuko dituzten dantza garaikideko ikuskizunekin lotuta ere egongo direla jakitera eman dute. Ikuskizunetako dantzari edo artistek parte hartuko dute tailerretan. Uhagonen martxan dauden dantza ikastaroetan ere eskola bereziren bat prestatzeko asmoa ere badaukate.


About: Emanuel Filiberto, Savoiako dukea\nEmanuel Filiberto goitizenaz Burdinburu (Chambéry, 1528ko uztailaren 8a - 1580ko abuztuaren 30a) Savoiako dukea izan zen, 1553-1580 bitarteko urteetan. Karlos V.a enperadorearen zerbitzaria izan zen, Schmalkaldengo Ligako alemaniar printzeen aurka borrokatu zen (1545), eta frantsesak garaitu zituen Saint-Quintingo guduan. Bere lurraldeak berreskuratu zituen Cateau-Cambrésisko bakearen ondoren (1559), eta, Margarita, Frantzisko I.a Frantziakoa erregearen alabarekin ezkondu zen.\nEmanuel Filiberto goitizenaz Burdinburu (Chambéry, 1528ko uztailaren 8a - 1580ko abuztuaren 30a) Savoiako dukea izan zen, 1553-1580 bitarteko urteetan. Karlos V.a enperadorearen zerbitzaria izan zen, Schmalkaldengo Ligako alemaniar printzeen aurka borrokatu zen (1545), eta frantsesak garaitu zituen Saint-Quintingo guduan. Bere lurraldeak berreskuratu zituen Cateau-Cambrésisko bakearen ondoren (1559), eta, Margarita, Frantzisko I.a Frantziakoa erregearen alabarekin ezkondu zen. (eu)\nEmanuel Filiberto, Savoiako dukea (eu)\ndbr:Emanuel Filiberto, Savoiako dukea\nwikidata:Emanuel Filiberto, Savoiako dukea\ndbpedia-de:Emanuel Filiberto, Savoiako dukea\ndbpedia-el:Emanuel Filiberto, Savoiako dukea\ndbpedia-es:Emanuel Filiberto, Savoiako dukea\ndbpedia-fr:Emanuel Filiberto, Savoiako dukea\ndbpedia-it:Emanuel Filiberto, Savoiako dukea\ndbpedia-ja:Emanuel Filiberto, Savoiako dukea\ndbpedia-ko:Emanuel Filiberto, Savoiako dukea\ndbpedia-nl:Emanuel Filiberto, Savoiako dukea\ndbpedia-pl:Emanuel Filiberto, Savoiako dukea\ndbpedia-pt:Emanuel Filiberto, Savoiako dukea\ndbpedia-wikidata:Emanuel Filiberto, Savoiako dukea


Txelo kontzertua gaur Arranoan - Soraluze - Plaentxia.eus\nTxelo kontzertua gaur Arranoan\nEgoitz Unamuno 2021-11-26 15:37\nEñaut Zubizarreta 'Trigger'. Iturria: Berria.eus / MONIKA DEL VALLE / FOKU\nEñaut Zubizarreta Trigger txelista bakarlariak Poliedro Vol. I lana aurkeztuko du gaur Arrano tabernan. Munduan zehar txeloa ulertzeko dauden ikuskera berriak ikertu eta Euskal Herrira ekarri dituen lana da atxabaltarrarena; bilontxeloa gaur eguneko musiketara egokitua. Kontzertua arratsaldeko 20:00etan hasiko da.\nMusikari berezia da Trigger, lehenik eta behin txeloarekin antzokietatik kanpo emanaldiak eskaintzen dituelako eta bestetik, bere txeloa jotzeko modua ezohikoa delako. Izan ere, Triggerrek ikasketa klasikoak eta rocketik eratorritako doinuen interpretazioak uztartzen ditu, munduko hainbat lurraldetako txelistengandik jaso dituen hainbat teknikarekin batera.\nEmaitza 19 abestiz osatutako Poliedro Vol. I diskoa da, "forma eta kolore anitzekoa". Bertan aurki daitezke metala, post-rocka edo drum bassa besteak beste; bakarka, kamara formatuan, zein loop eta efektu pedalekin.\nAldi berean, proiektu pedagogikoa ere bada Zubizarretarena, izan ere, erabaki zuen obra guztien partiturak eta hauek interpretatu ahal izateko jarraibide metodologikoak liburu formatuan argitaratzea, "bidean ikasitakoak komunitatearekin elkarbanatzea oinarrizko premisa" hartuta.


Mamuak, etxe sorginduak eta antzekoak, zer ote dira? | Liber Prodigiorum\nHasiera » Sailkatugabeak » Mamuak, etxe sorginduak eta antzekoak, zer ote dira?\nDiru bila iruzurretan ez dabiltzan mamu ikusle horien atzean zer azalpen (zientifikoa) egon daitekeen ematen saiatuko gara.\nAzalpenaren hasiera infrasoinuetan datza. Infrasoinuak frekuentzia baxuko soinuak dira, kontzienteki entzun ezin direnak, baina hala ere belarriek sumatzen dituztenak. Infrasoinuak beraz zentzumenentzat informazioa dira baina euren jatorria, nondik datozen, atzeman ezina da. Guzti honengatik, burmuinean eta sentimenetan eragina daukate. Infrasoinuak deskubritu zirenean, hauek sentimen ezberdinak eragin ditzaketela frogatu zen, urduritasunetik oinaze jasanezinetaraino. Zehazki, 7 eta 19 Hz arteko frekuentzian kokatzen diren infrasoinuek beldurra eta ikara eragiten dituztela frogatu zuten ikertzaileek. Frekuentzia horietako soinuak naturan daude: olatuek, sumendiek, lurrikarek, haizeak, piztia batzuek (tigreek esaterako) igortzen dituzte, alegia, gizakientzat arriskutsuak diren iturrietatik datoz infrasoinu horiek, eta eboluzioak giza burmuina garatu du horiek igartzerakoan beldurra sentitzeko.\nLaburbilduz, ikusezina den, kontzienteki igarri ezin den fenomeno bat daukagu, beldurra eragiten duena … Mamu baten definiziotik nahiko hurbil gaude. Baina oraindik ez dugu ezer ikusi. Vic Tandy izeneko ikertzaile batek bai, ikusi zuen, eta azalpen zientifiko bat ematen saiatu zen:\nBere lantokian, lankideek beldur eta depresio sentimenak zeuzkaten sarritan, eta baita norbait haiei begira zegoela sumatzen zuten, begiradaren ertzetan irudi arraroak ikusten zituzten … Tandyk berak behin, lanean zebilela, bere idazmahaiaren alboan irudi edo itzal bat ikusi zuen minutu batzuez, eta esperientzia hark azalpen bat izan behar zuela erabaki zuen. Bere hasierako susmoa lantokiaren airean gasa egon behar zuela izan zen, eta lankide guztiak drogatuta zeudela, baina ez zen horrela izan. Ikertzen jarraituz, haizagailu puskatu bat aurkitu zuen, igarri ezineko zarata eragiten zuena, hau da, infrasoinuak igortzen zituena, 18.9 Hzkoak, beldurra eragiteko bortitzenak. Baina zerbait gehiago berretsi zuen: infrasoinuek begietan ere erresonantzia egiten dutela, begia bibratu eraziz eta “ikusmen lohia” (“smeared vision”) deritzona eraginez. Alegia, infrasoinuak begiak bibratu araztean, estatiko den zerbait (betaurrekoen markoa edo begi ertzean dagoen hautsa), handia den eta mugitzen ari den irudi edo itzal bat bezala ikustea eragiten du.\nEta honela ingeniarien lantoki bat leku sorgindu batean bilakatu badaiteke, nola ez abandonatutako eliza edo bestelako eraikin bat: hauen gangak, hoditeriak etab … oihartzunak, infrasoinuak eta ikusi dugun mamu sortzaile prozesu osoa martxan jartzeko aproposak baitira.\nAzalpen honek, jakina, ez ditu “mamuen” kasu guztiak azaltzen, baina besteren bat gehiago ere badaukagu.\nSuitzako ikerlari talde bat epilepsia gaixo baten burmuina ikertzen zebilen, ebakuntza baterako prestatzen. Burmuineko alde ezberdinetan elektrodoak jartzen zizkioten, hizkuntza eta mugimenduak kontrolatzen dituzten eskualdeak identifikatzeko, ebakuntzan kaltetuak izan ez zitezen. Horretan zebiltzala, elektrodoak ezkerreko tenporoparietal loturan jarri zizkioten, eta orduan gaixoak, beste pertsona bat ikusten zuela esaten hasi zen, bere jarrera eta mugimenduak errepikatzen zituena. Tenporoparietal lotura hau “ni” eta “zu” ezberdintzeko funtzioaren arduraduna omen da. Gaixoak beste lagun hau bere atzean igartzen zuela errepikatzen zuen, lurrean etzanda zegoenean ere; eta lurrean eserita belaunak besarkatzen zituenean, lagun hau atzetik zetorkiola besarkatzera esaten zuen. Gaixoari orri bat irakurtzeko eman ziotenean, “itzalak” ez ziola irakurtzen uzten esaten zuen eta orria eskutik kentzen saiatzen zela.\nGuzti honengatik ikerlari talde honek ondorio hauek atera zituen: ezkerreko tenporoparietal loturan gehiegizko estimulu batek fenomeno ugariren azalpenaren atzean egon daitekeela, hala nola eskizofrenia kasu batzuk, mamuak, gorputzetik kanpoko bidaiak eta antzekoak…


EPP Yoga Moldea\nHasiera > Produktuak > EPP Makina > EPP Yoga Moldea\nGu, Ningbo PinSheng Machinery Co., Ltd 20 urte baino gehiago daramatzagun EPP moldeen industria esperientziadun gisa, ekipamendu zehatzez, teknologia aurreratuaz eta gure diseinu talde profesionalez hornituta gaude. Moldeak ekoizteko hainbat lerro ditugu bezeroen beharrei erantzuteko.\nGure eguneroko bizitzan aplikagarriak diren EPP molde mota guztiak ekoizten ditugu, hala nola, EPP Yoga Moldea Gaur egun oso ezaguna da Yoga produktu mota guztiak ekoizteko.\nGure EPP Yoga Moldea auto mota guztietarako aplikagarria da, zure produktuaren tamainaren eta eskakizunen arabera pertsonaliza dezakegu.\nMaterial on guztiak hartzen ditugu, gure EPP Yoga Moldeas zehaztasun handiko, iraupen luzeko.\nGure EPP Yoga Moldea desmoldatze-abiadura azkarrarekin, moldatzeko denbora laburra, lurrun-kontsumoa murrizten duena, denbora aurrezteaz gain, garrantzitsuagoa da zure kostua aurreztea.\nGure EPP Yoga Moldea mota guztietako Yoga produktuak ekoitzi ditzakeen aplikazio sorta zabala du. Yoga gaur egun kirol ezagunenetako bat da munduko edozein lekutan.


Bakearen sendotzean eragin «negatiboa» izan du Ipar Irlandako krisi politikoak | Mundua | Berria\nBakearen sendotzean eragin «negatiboa» izan du Ipar Irlandako krisi politikoak\nSinn Feinen eta DUPen desadostasunek paramilitarismoaren amaiera oztopatu dute, auzia ikertzeaz arduratzen den IRC taldearen arabera\nIpar Irlandako gatazka armatuaren eragile nagusietako batek, paramilitarismoak, bizirik jarraitzen du. 1998an adosturiko eta sinaturiko Ostiral Santuko Akordioak talde paramilitar guztien su-etena jarri zuen baldintzatzat, baina horietako batzuk ez zituzten kontuan hartu, 1997ko menia «hainbatetan urratu» zutela argudiatuta. Iragan apirilean bete zituen hogei urte akordioak, baina ekintza paramilitarrak ez dira eten; horregatik, eta arazo horri irtenbidea eman nahian, Erresuma Batuko eta Irlandako Errepublikako gobernuek IRC Informatze Independenterako Batzordea eratu zuten abuztuan, orain dela bi urteko akordio baten harira. Egungo egoeraz lehen txostena plazaratu zuen atzo, eta bi ondorio nagusitu dira: batetik, paramilitarismoa «errealitate gordina» dela Ipar Irlandan; eta, bestetik, Sinn Fein errepublikanoaren eta DUP Alderdi Demokratiko Unionistaren arteko gobernu krisiak eragin «negatiboa» izan duela bakearen sendotzean.\nIRCren egitekoa da paramilitarismoaren amaierara bidean egin diren pausoen berri ematea; horretarako, urtean behin jakinaraziko du ikerketen emaitza, eta atzokoa, beraz, orain arteko lehena da. Han, goraipatu egin ditu paramilitarismoa amaitzeko ahaleginak egin dituzten herritarrak, baina, aldi berean, aurreko zorionekin lotuta, deitoratu egin ditu politikari errepublikano eta unionistak, ados jartzeko gaitasunik ezagatik.\nIzan ere, botere partekatua, gizarteari egonkortasuna transmititzea helburu duen sistema politikoa, kolapsatua dago iazko urtarrilaz geroztik, eta ez du hobetzeko zantzurik erakutsi azken hilabeteotan. Horren ondorioz, zalantzak sortu dira bake akordioari esker sorturiko gobernu sistema bideragarria ote den, kontuan harturik bi alderdi nagusiek eskualdearentzat kontrako etorkizun politikoa dutela helburu. Beraz, ia bi urteotan, botere hutsune horren ondorioz, ezinezkoa izan da, besteak beste, talde paramilitarren presoei buruzko erabakirik hartzea, eta horrek eragina izan du ekintza paramilitarretan. «Onartezina da paramilitarismoak bizirik jarraitzea», adierazi du batzordeak bere lehen txostenean.\n2013tik 2017 amaierara arte, talde paramilitarrek —errepublikano disidenteek eta unionistek— «nabarmen» ugaritu dituzte erasoak. Zehazki, tiroketen eta borroken kopurua %60 igo da, Ipar Irlandako Poliziaren datuen arabera: duela bost urte, mota horretako 64 ekintza izan ziren, eta iaz, berriz, 101.\nTestuinguru horretan eratu zen, beraz, IRC. Lau mandatarik osatzen dute taldea: John McBurney abokatuak, eta Emakumeen Koalizioa alderdiaren buruzagi ohi Monica McWilliamsek —Belfastek izendaturikoak—; Irlandako Errepublikako Atzerri Ministerioko diplomazialari ohi Tim O'Connorrek —Dublinek izendaturikoa—, eta 2003tik 2007ra AEBen Ipar Irlandako mandatari izandako Mitchel Reissek —Londresek izendaturikoa—.\nHasiera Berria Akordioa\nIRCren eratzea 2015ean adosturiko Hasiera Berria Akordioaren ondorioetako bat izan zen. Testu horren helburua da Ipar Irlandako politika eta gizartea «normalizatzeko pausoak ematea», hango alderdi guztien laguntzarekin.\nBatez ere, sistema politikoan, errepublikanoen eta unionisten arteko botere partekatuan jartzen du arreta, baina akordioaren xedeen artean dago paramilitarismoari eta krimen antolatuari aurre egiteko planak garatzea ere.


Berriak jaioko gara –\nNafarroako bertsolari txapelketa pasa da, bere poz eta minekin. Arabakoak ere erreleboa hartu dio, eta bietan, txori askeak habitik hegan doazela argi ikusi dugu, Nafarroan anaitasunez, Araban ahizpatasunez, bertsoaren ekosistema berritzeko asmoz. Bai, beti ber paisaiari begiratzeari ohituta gaudenok garai bateko egunsenti zen zeruak kolore berriak hartzen dituela konturako garelako, bakoitza bere tonu, ñabardura edo pigmentuekin, mundu erdi berritik mundu berrirako bidean.\nGipuzkoakoa ere etortzear zaigu, eta ez dut dudarik, oholtzaratuko den 84 bertsolariko uholde horretan tanta berezi batzuk bereiziko direla, berritasunak dakarren txikitasunean, besteak baino txikiagoak. Baina tsunami handienak ere ez ote dira ur tantaz osatuak? Itsasoan urak handi dire, murgildu nahi dutenentzat. Baina zuek, handiagoak zarete.\nBidaia luzea izango da, seguruenik, ekaitzez betea, agian, baina, bertso eskoletan igerika ikasi dugunon barkua poliki poliki betetzen da, korronte guzien aurka, haize guzien gainetik. Uretan salto egin eta ikas dezagun ipar orratzik gabe bidaiatzea ez dela galtzea, gure bertso ibilbidean pausa bat irabazteko era bat baizik. Patera kutreenean, gure herria zeharkatzera goaz, eskolartekoz eskolarteko, Legutiotik Sarara, gure bertso ekosisteman kolore berriren bat gehitu arte.\nAdi, abordatzera goaz.\nTags: belaunaldi berriak Berriak jaioko gara bertsolari gazteak eskolartekoa


Iñaki Eizmendi: “Euskararen bilakaeraren logika jarraitzen dute gazteen hizkuntza ohiturek” – UEU365\nEuskararen erabilera indartzea DBHn lantzen ari da Iñaki Eizmendi Arsuaga gizarte hezitzailea eta Ebete hizkuntza-zerbitzuen sortzailea. Ikasleen euskararen erabilera eta hizkuntza-ohiturak lantzeko tresnak ikasgelarako eta ikasgelaz kanporako lantzen ari dira UEUk eta Nafarroako Gobernuak elkarlanean antolatutako ikastaroan.\nIñaki Eizmendi, ikastaroko arduraduna.\nZein da euskararen erabileraren egoera DBHko ikasleen artean?\nIkastetxe eta institutuetan dagoen kezka handia da. Berdin du testuingurua zein den, euskal giroarekin lotzen ditugun testuinguruetan ere irakasleen artean kezka handia da, euskararen erabilera jaitsi delako. Euskarak duen egoerarekin eta bilakaerarekin gertatzen ari denaren logika jarraitzen dute gazteen hizkuntza ohiturek ere.\nZein dira irakasleek izaten dituzten zalantzak?\nIrakasleen aldetik dagoen zalantza handiena da nola lortu ikasleek euskaraz egitea. Testuinguruaren arabera errealitateak desberdinak dira, baina guztietan arazoa bera da, ikasleek euskaraz egin dezaten baliabideak falta dituzte. Tresnak falta zaizkielako frustrazioa handia izaten da eta tresna horiek eskaintzen ari gara ikastaroan. Irakasleek lan handia egin behar dute ikasleek euskaraz ongi egin dezaten, baina mugak ere badituzte eta muga horien barruan eraginkorrak nola izan lantzen ari gara.\nEuskararen erabilera sustatzeko zeren tresna aurkeztu dituzue ikastaroan?\nBi multzo egin ditugu, egun batean erabilera lantzeko estrategiak landu ditugu eta bigarrenean motibazioa lantzekoak. Erabilerari dagokionez irakasleek hartu beharreko jarrerari buruzkoa, ikasle batek erdaraz egiten badigu onartu behar diogun edo ez. Beraien artean euskaraz egin dezaten ahalegina eskatu behar zaien, nola eskatu, zer mezu erabili. Motibazioko tresnak lantzerako orduan ahozkoari lekua ematen dioten egoera babestuak nola lortu landu dugu. Ikasleek euren artean euskaraz egin dezaten.\nZer da hezitzaile berritsua figura?\nHezkuntzako etapa guztietan erabiltzen den figura da. Ikasleek euskaraz egitearen helburua ikastetxearena eta komunitatearena, ikasleek printzipioz ez dute euskaraz gehiago egiteko motibazio berezirik. Ikasleei euskaraz asko egiten lagundu nahi badiegu, hasteko hezitzaile berritsuak izan behar dugu. Banakoekin elkarrizketa asko sortzen dituzten irakasleak dira, horretan ahalegintzen direnak eta ikasleei baliabideak eskaintzen dizkietenak. Ikasleen artean euskaraz egiteko egoera komunikatiboak sortzen dituzten irakasleak dira. Haur hezkuntzan irakasle guztiak berritsuak dira, lehen hezkuntzan denetik dago eta bigarren hezkuntzan gehiago kostatzen da. Baina interesgarria da bigarren hezkuntzan ere hau lantzea.\nErraza da dinamika hauek DBH-n martxan jartzea?\nIkasleekin egiteko proposamen errazak dira lantzen ari garenak. Kontua da, euskaraz egiteko dinamikak sortzea eta egoera sortutakoan irakasleak asmatu behar du nola jokatu euskara babesteko. Dinamika asko aurkezten ditugu, irakasleak erabiltzera animatzen ditugu, baina garrantzitsuena euskara egiteko dinamikak sortzea da.


“Dikotomia absurdo bat eraiki dute, osasuna versus ekonomia, bateraezinak balira bezala” - Uribe kosta - Hiruka.eus\n“Dikotomia absurdo bat eraiki dute, osasuna versus ekonomia, bateraezinak balira bezala”\nUnai Brea 2020-04-19 21:26\nLAB sindikatuaren Eskumaldeako idazkaria da Erika Bilbao Barzena erandioztarra, hau da, Uribe Kosta, Uribe Butroe eta Txorierri batzen dituen eskualdekoa. COVID-19 pandemiaren ondorioen artean, lan-arloari dagozkionak dira eztabaida gehien eragiten dabiltzanetakoak, eta horretaz egin dugu berba, sakon, Bilbaogaz.\nSindikatuak (besteak beste) gogor zabiltzate protestan milaka pertsona lantokietara joan beharragatik, osasuna arriskuan ipinita.\nDikotomia absurdo bat eraiki dute, osasuna versus ekonomia, eta hartu dituzten erabakiak horren araberakoak izan dira, gauza biak bateraezinak balira bezala. Baina ekonomiaz hitz egiten dutenean ere, ez dute benetan ekonomiaz hitz egiten, baizik eta enpresa handien irabaziez. Beraz dikotomia faltsua da, inor ez da gogoratzen komertzio txikiaz, autonomoez, enpresa txikiez… Automozioko enpresa multinazional handiez eta halakoez bakarrik. Horien beharren araberako erabakiak hartu dituzte gu lanera bueltatzeko. Beste kontu bat dira aurretik ABEEEan (Aldi Baterako Enplegu Erregulatzeko Espedientea) zeudenak.\n“Erabaki guztiak langileen osasuna kontuan hartu gabe eta batzuen irabazien mesedetan hartu dituzte”\nZertan da hori?\nHiru erabaki-mota nagusi hartu dituzte: telelana (hori ez da aldatu), ABEEEak, eta egun batzuez eduki dugun errekuperatu beharreko baimen ordaindua. Batzuk hasieratik egon dira ABEEEan eta beste batzuek baimenetik bueltan ezarriko dute, komeni zaienaren arabera. Baina gure agintariek langileen osasuna kontuan izan gabe eta batzuen irabazien mesedetan hartu dituzte erabaki guztiak. Legean zirrikituak bilatzen ibili dira enpresa handiek aberastasuna metatzen jarraitzeko, eta ez hainbeste, esaterako, pertsonak zaintzen dituzten langileen aldeko neurriak hartzen. Aurrekoan gure egoitza bateko ordezkariek esan zidaten borrokan dabiltzala norberaren babeserako ekipo nahikorik ez dutelako, nola da posible oraindik horrela ibiltzea? Eta Tapia esaten ari da AHT egitea lehentasuna dela.\nUribe Kostan zein da egoera?\nLanean dago jende asko, enpresa handiak irekita daude. Eta kutsatze-kasuak izan dituzte.\nBaina babes-neurriak daude…\nOrain ari gara horiek aztertzen. Industria-arloan asko joan den asteartean bueltatu ziren, eta gure delegatuak enpresei bilerak eskatzen ibili dira, prebentzio-neurriak gurekin adosteko. Gehientsuenak gurekin ezer adostu gabe martxan jarri dira, jakinarazi dizkigute baina ez dute gurekin adostu. Ikusteko dago nahikoak diren. Jakina, Osalanek atera duen irizpide-gida betetzea enpresa handi batzuei nahiko erraza zaie, oso inbertsio txikiarekin neurri batzuk har ditzakete, baina eztabaida da administrazioak ipinitako baldintzak nahikoak ote diren. Gure iritziz ez.\n“Zero kutsatzea ezinezkoa da 200 pertsona lanean dauden enpresa batean, nahiz eta Osalanek adierazitakoa bete”\nHasieratik LABek esan du zero kutsatzea ezinezkoa dela 200 pertsona lanean dauden enpresa batean, nahiz eta Osalanek adierazitakoa bete. Leku batzuetan aztertzen ari dira lan-agintaritzaren aurrean enpresa salatzeko aukera, baina enpresetan nahiko egoera latzak daude, beldurra dago, mehatxu egin digute jada etorriko dena are txarragoa izango dela.\nBirusa gainditzen dugunean ekonomiaren alorrean etorriko zaiguna hain latza izango dela, nolabait beldurra sortzen ari direla enpresaz enpresa: hurrengo ABEEEa, kaleratzeak, doiketak, soldata-jaitsierak… Mehatxu horiek guztiak egin dizkigute dagoeneko. Bitartean, administrazioak ez ditu enpresak ezertara behartzen. Sustatzen du, izan ere, neurri kolektibo horiek hartzea, sustatu du errekuperatu beharreko baimen ordaindua, ABEEEeak... Diru publikoz ordainduko ditugu neurri kolektibo horiek, langabeziatik edo dena delakotik. Eta gure ustez, kapitalak ordaindu behar luke krisi hau.\nGaztelaniaz permiso retribuido recuperable esan diote, baina recuperable ez, derrigorrez errekuperatu beharrekoa da…\nHala da, legeak ez dionez betekizunik jarri enpresari, enpresak eska diezaguke ordu horiek guztiak bueltatzea. Gure eskualdean adibidez, industrian gehiengoak txandaka egiten du lan eta ezin du ordutegia luzatu, zure txanda bukatzen denean sartzen da hurrengoa. Noiz errekuperatuko dituzte orduak, egun libreetan? Irailetik abendura jendeak egunero egin beharko du lan? Hori industrian, baina beste sektore batzuetan ere ezarri da ordaindutako baimena. Eta administrazioak ez duenez ezer esan, ez ditu enpresak ezertara behartu, errekuperatze hori nola egin langileak eta enpresak adostu beharko dute, eta adostasunik ez badago enpresak berak erabaki ahal izango du zer nahi duen. Gure eskualdean seguruenik telelanean dabiltza asko eta asko. Ahal duten guztiek etxetik egin dezatela lan, ondo. Baina nork ordainduko ditu internet, telefonoa, argindarra, kalefakzioa? Langileok. Telelanera bideratu gaituzte kondizio txarretan, eta enpresarentzat kosturik ez. ABEEEetan berdin, ABEEean sartuz gero langabeziara zoaz aldi baterako, hau da, diru publikoz ordainduko zaizu eta ez dituzte enpresak behartu osagarririk ematera; bide batez, ez duzu opor-denborarik metatzen, ezta aparteko ordainsarirako aukera ere. Eta gainera, koronabirusagatik ABEEEra doazen enpresak salbuetsita daude Gizarte Segurantzaren kuota ordaintzeaz, ABEEE arruntetan egiten den bezala.\n"Oso enpresa zehatz batzuei begirako erabakiak hartu dituzte, eta herritarron ekonomiaz ez dira hitz egiten ari"\nNeurri horiek ez dira mesedegarriak enpresa txikientzat, langileak kontratatuta dituzten autonomoentzat…?\nGuk gutxi landu dugu autonomoen arloa, ez delako sindikatuetan egoten den sektore bat, badituzte euren elkarteak. Baina langile bat edo bi dituen tabernari baten arazo nagusia ez da langileari ezin pagatzea, baizik eta ez daukala dirurik bere burua sostengatzeko ere, alarmak dirauen bitartean. ABEEEen neurria ez da ipini enpresa txikiei begira, automozioko enpresa handiei begira baino. Autonomoak hilabetekoarekin bizi dira, langileak langabeziara joatea ez da nahikoa haientzat, eurak bizitzeko diru-iturririk ez dute eta. Are gehiago, kuota pagatzeko beharra atzeratu diete baina pagatu beharko dute gerora. Laburbilduz, oso enpresa zehatz batzuei begirako erabakiak hartu dituzte, eta herritarron ekonomiaz ez dira hitz egiten ari. Eta ez ahaztu zuzenean langabeziara joan direnak; horiek ez dituzte albistegietan aipatzen, aurretik ere prekaritate handiena zutenak, azpikontratetakoak, behin-behinekoak... Horientzat, ez ABEEErik, ez telelanik, ez ezer. Kale gorrian daude, eta asko dira, baina ez dituzte aipatzen enpresa handiei buruzko albisteetan, ez direlako enpresa horietakoak, baizik eta enpresa horien atzean dagoen azpikontrataren azpikontratakoak. Eta batzuek langabezia kobratzeko eskubiderik ere ez dute. Ez dut Uribe Kostako kopururik eta ez dakit kalkula genezakeen ere.\n“COVIDak adierazi digu daukaguna dagoeneko ez dela nahikoa, miseria banatzen jarraitzea baino ez dela”\nEtorkizun iluna dator, honenbestez?\nJokoan dagoena ez dira gaur egun ditugun soldatak edo lan-baldintzak bakarrik. Erabateko eskubide-murrizketa baterantz goaz, eta erabaki behar dugu joko-zelai horretan zer egin: orain dugun eta balekotzat ematen dugun miseria defendatu, edo beste eredu batzuen alde borrokan hasi enpresaz enpresa. Erantzuten badugu, gaur egungoa defendatzea ez da nahikoa izango, exijitu beharko da zerbitzu publikoak garatzea behar sozialei benetan erantzuteko, eta hori zerbait berria eraikitzea da. Nahitaezkoa izango da zaintzaren krisiari erantzutea, zaintzari merezi duen aitortza soziala ematea eta gizarteari egiten dion ekarpenaren arabera saritzea eta arautzea. COVIDak adierazi digu daukaguna dagoeneko ez dela nahikoa, miseria banatzen jarraitzea baino ez dela. Eta herriz herri sortu diren babes eta elkartasun-sareek demostratzen dute Euskal Herrian behintzat eredu komunitarioak eta auzolanak badutela egiteko berezia. Birusak mahai gainean jarri ditu ezkutuan zeuden egia asko. Honetatik ez baditugu denok ikasgai inportanteak ateratzen, jai dugu.\nFabrikara txangoak eta askatasun-papelinak\nUnai Brea api 20 Uribe Kosta


Varaire - Wikipedia, entziklopedia askea.\nVaraire (frantsesez eta ofizialki: Varaire) Okzitaniako udalerri bat da. Administratiboki Frantziako Lot departamenduan dago, Okzitania eskualdean. 2013an 296 biztanle zituen.\nMarcel AYMARD (2014-2020)\n44° 21′ 28″ N, 1° 43′ 26″ E / 44.357777777778°N,1.7238888888889°E / 44.357777777778; 1.7238888888889Koordenatuak: 44° 21′ 28″ N, 1° 43′ 26″ E / 44.357777777778°N,1.7238888888889°E / 44.357777777778; 1.7238888888889\nBach, Beauregard, Concots, Limogne-en-Quercy, Lugagnac eta Saillac\n2007an Varaire udalerrian erroldatutako biztanleak 296 ziren. Familiak 130 ziren, horien artean 44 pertsona bakarrekoak ziren (20 bakarrik bizi ziren gizonak eta 24 bakarrik bizi ziren emakumeak), 45 seme-alabarik gabeko familiak ziren eta 41 seme-alabak dituzten bikoteak ziren.\n2007an 210 etxebizitza zeuden, 134 familiaren etxebizitza nagusia ziren, 69 bigarren erresidentzia ziren eta 7 hutsik zeuden. Etxebizitza guzti hauek 208etxeak ziren. 134 etxebizitza nagusietatik 100 bere jabearen bizilekua ziren, 23 alokairuan okupaturik zeuden eta 10 doan lagata zeuden; 1ek gela bat zuen, 9 etxek bi zituzten, 26 etxek hiru zituzten, 46 etxek lau zituzten eta 52 etxek bost zituzten. 85 etxek euren parking plaza propioa zuten azpian. 56 etxetan ibilgailu bat zegoen eta 57 etxetan bat baino gehiago zituzten.\nVaraire udalerriko biztanleria-piramidea 2009an .\n2007an lan egiteko adina zuten pertsonak 178 ziren, horien artean 124 aktiboak ziren eta 54 inaktiboak ziren. 124 pertsona aktiboetatik 110 lanean zeuden (64 gizon eta 46 emakume) eta 14 langabezian zeuden (6 gizon eta 8 emakume). 54 pertsona inaktiboetatik 23 erretiraturik zeuden, 9 ikasten zeuden eta 22 "bestelako inaktibo" gisa sailkaturik zeuden.\n2009an Varaire udalerrian 139 unitate fiskal zeuden, 292 pertsonek osaturik. Pertsona bakoitzeko diru-sarrera fiskalaren mediana urteko 14.435 euro zen.\n2007an zeuden 21 komertzioetatik, 2 erauzte enpresak ziren, 1 janari enpresa zen, 1 bestelako produktu industrialen fabrikazioko enpresa zen, 9 eraikuntza enpresak ziren, 2 ibilgailuen saltze eta konpontze enpresak ziren, 1 ostalaritza eta jatetxe enpresa zen, 2 higiezinen enpresak ziren, 2 zerbitzu enpresak ziren eta 1 administrazio publikoko enpresa zen.\n2009an zeuden norbanakoentzako 10 zerbitzu publikoetatik, 4 igeltseroak ziren, 5 zurginak eta 1 jatetxe.\n2000. urtean Varaire udalerrian 21 nekazaritza-ustiategi zeuden, 1.316 hektarea erabiltzen.\nSaillac (4,2 km)\nBach (4,2 km)\nBeauregard (5,6 km)\nLugagnac (5,8 km)\nVaylats (6,8 km)\nEscamps (7,2 km)\nPromilhanes (7,6 km)\nAzken aldaketa 28 abendua 2019(e)an, 23:51(e)tan


Ongi-etorri berezia egin dio Urrotz Hiriko eskolak ikasturte berriari - Ongi-etorri berezia egin dio Urrotz Hiriko eskolak ikasturte berriari - Dpto - Educación\nOngi-etorri berezia egin dio Urrotz Hiriko eskolak ikasturte berriari\nOngi-etorri berezia egin dio Urrotz Hiriko eskolak ikasturte berriari - Ongi-etorri berezia egin dio Urrotz Hiriko eskolak ikasturte berriari - Dpto\nLanda-eskolatzat hartzen dira Haur Hezkuntzako eta Lehen Hezkuntzako ikastetxeak, landa-eremuetan kokatuta daudenak, gradu anitzeko unitateak dituztenak, hau da, 9 unitate baino gutxiago dituztenak, eta irakasle batek aldi berean ikasturte bat baino gehiago ematen duenean.\nKontaktua: 0-3 eta Landa Eskolen Atala\nMezu elektronikoak: dpto-0a3@educacion.navarra.es\nTelefonoa: 848426555 – 848424803\nangle-left Ongi-etorri berezia egin dio Urrotz Hiriko eskolak ikasturte berriari\n2021eko irailaren 8an Urrozko ikastetxeko ikasleak ilusio handiz joan ziren berriro eskolara. Irakasleek besoak zabalik hartu zituzten eta ikasturte dibertigarria, interesgarria eta emankorra pasatzeko asmoa agertu zuten.\nOngi hasteko, gymkana bat antolatu zen herrian barrena, ikasle eta irakasle berriei Urrozko leku ezagunenak erakutsiz. Ongi pasatzeko, talde-kohesioa handitzeko eta ikastetxearen inguruak ezagutzeko balio izan zuen.\nPista guztiak topatu ondoren, altxorraren kutxa zabaldu zuten eta ikaskideen mezu baikor eta politak zituen paperezko margarita bana jaso zuten haurrek.


"Kazetaritzan ez dago politika baino gauza aspergarriagorik" - Nafarroako Hitza “Kazetaritzan ez dago politika baino gauza aspergarriagorik” – Nafarroako Hitza\n“Kazetaritzan ez dago politika baino gauza aspergarriagorik”\n2014, urtarrilak 10 Kultura, Politika 409\n"Gure lanbidea ez da perfektua, ezta gutxiago ere, baina gustuko baduzu jendearekin harremanetan egon eta pil-pilean dauden gauzen gainean egotea, primerakoa da", horrela dio Bingen Amadoz kazetariak (Murillo el Cuende). Erretiro aurreratua hartu du abenduan, baina ez du geldirik egoteko intentziorik. "Bidaiatzea asko gustatzen zait, baita irakurtzea eta idaztea ere. Mintzaidea ere banaiz. Gauza asko egin daitezke bizitzan, eta segituko dut hori guztia egiten". Kazetari moduan, denetarik egin du Amadozek. Azken urteak kultura albisteen berri emanez igaro ditu, baina urte mordoa aritu da gizarte gaiak jorratzen.\nOfizio guztietan bezala, badaude alde onak eta alde txarrak. Amadozek denetarik egin du, eta kasu gehienetan gustura ibili da. Hala ere, badago bereziki gustatzen ez zaion gai bat: politika. "Kazetaritzan ez dago politika baino gauza aspergarriagorik. Batek esaten duena zabaldu, bestearen erantzuna jaso... joko baten pieza bezala sentitzen zara askotan", azaldu du Amadozek.\n"Nik ez nuen kazetaritza aukeratu, esan daiteke kazetaritzak ni aukeratu ninduela". Kazetaritza ikasketarik gabe, Iruñeko Herri Irratian lan egiteko oposizioa pasatu zuen 1968. urtean. "Esatari bezala hasi nintzen, eta ofizioa ekinaren ekinez ikasi nuen". Urte batzuk geroago, 1982an, Euskadi Irratia sortu zen, eta Amadoz bertan hasi zen lanean. Geroztik, hamaika zeregin izan ditu irrati publikoan. Albistegietan urteetan jardun da, eta azken urteak kulturan eman ditu. Azken urteetako lanaz oso oroitzapen ona du Amadozek. Sortzaileekin harremanetan egoteak, zer pentsatzen duten jakiteak asko bete du Amadoz. "Nik uste dut alor guztietan topa daitekeela jende interesgarria, baina sortzaileak dira niri gehien interesatzen zaizkidanak. Haiekin harremanetan egotea eta hitz egitea. Zer pentsatzen duten jakitea, zer egiten duten, hori guztia zoragarria da", azaldu du.\nKazetaritzak, munduan denak bezala, momentu gaziak eta gozoak ditu. Une gozoak egunero sortzen direla dio Amadozek. "Momentu onak, zenbat aldiz? Erreportaje, elkarrizketa edo beste zerbait egin ostean, jendeak esaten dizu: 'Oso ongi egon da', edo 'gustatu zait'. Jendeak eskertzen du berari buruz hitz egitea. Hainbeste aldiz gertatu zait". Baina kazetaritzak egun gogorrak ere baditu. "Manifestazioetara joan eta beldurra pasatzea, tentsio une ikaragarriak, hori askotan. Manifestariak alde batean, Polizia bestean eta gu, berriz, beti erdian. Edo zailagoa zena, atentatu baten osteko hiletetan. Zure ikurra ezkutatu beharra badaezpada. Tentsio handia zegoen horrelakoetan. Beste batzuetan, irainak ere bai kazetaria zarelako, alde batetik zein bestetik", dio Amadozek.\nHainbatetan esaten da komunikabideek errealitatea manipulatzen dutela. Euskadi Irratia Eusko Jaurlaritzaren menpe dagoen komunikabide bat izanik, zenbaitetan leporatu izan zaio manipulazio informatiboa egitea. Amadozek ez du esaten zentsurarik ez dagoenik, baina berak ez duela jasan dio. "Nire ustez, momenturik txarrena EITBn, dudarik gabe, PP eta PSE gobernuan egon direnean izan da. Orduan bai, orduan ikusi dut noiznahi eta ia egunero zentsura. 'Ez esan horrela, esan bestela'. Ez horrenbeste nirean, baina bai telebistan edo Radio Euskadin", azaldu du. Haren ustez, Euskadi Irratia telebista eta gaztelaniazko irratiak baino gutxiago kontrolatzen zuen orduko gobernuak. "Euskadi Irratia euskaraz denez, ez dute horrenbeste menperatzen, eta beharbada ez zekiten nola jokatu gurekin. Beraz, presio gutxiago sumatu dugu guk. Baina, ondoan nituen beste lankideak, eta horiek jasan dute, bai".\nAmadozek PSEk Eusko Jaurlaritzan agindu zuen urteetan ikusi zuen zentsura modu nabarienean. Hala ere, Luis Mendizabal kazetariak esan zuen zentsura beti egon dela EITBn. Zentsura baino gehiago, kontrola aipatzen du, eta horrek kazetariaren autozentsura eragiten zuela. Amadozen aburuz, hori botere guneetan gerta zitekeen, baina hark ez du ezagutu. "Bilbon edo Donostian, beharbada, gertatuko ziren horrelakoak. Baina gu Nafarroan geunden, ordezkaritza batean. Botere gunetik pixka bat urrun geunden, eta ez ginen horren garrantzitsuak. Ez dugu inoiz horrelako presiorik nabaritu", azaldu du Amadozek.\nTeknologiak etengabe jarraitzen du aurrera. Hedabide berriak sortzen ari dira etengabe, eta Internet plaza handi bat bilakatu da. Hala ere, Amadozek uste du irratiak beti izango duela tokia munduan: "Irratia komunikabiderik gertukoena da; ahotsak asko laguntzen du jendea bere egunerokotasunean. Etxean lanean ari den pertsona, taxilaria edo gaixoa. Batzuetan, bakarrik gaudenean, beste ahots bat entzuteko beharra dugu. Niri gertatu zait, eta pentsatzen dut beste askori ere gertatuko zaiola. Internetek ez du irratia ordezkatuko. Telebista asmatu zutenean gauza bera esaten zuten. Nik egunkariak ikusten ditut egoera okerragoan".\n« Zor publikoa.\nNafarroako sagardogileek ekoitzitako sagardo litroak. »


Musikazuzenean agenda Gatibu\nSarrera: 20 euro - 28 euro tartean\nGatibu taldeak 20 urte beteko ditu agertoki gainean, eta bide horretan berezia izango da 2020 urte hau. Datozen hilabeteetan hainbat kontzertu eskainiko dituzte Euskal Herritik kanpora, eta martxoaren 28an Bilboko Mirivillan ariko da taldea emanaldi berezi batean.\n2000 urtean elkartu ziren lehen aldiz Alex Sardui, Haimar Arejita, Gaizka Salazar eta Mikel Caballero, rock and rolla euskaraz egiteko gogoak eraginda. Iraupen zehatzik gabeko entsegu hark Zoramena deritzon lehen diskoa ekarri zuen bigarren urtera. Ostean etorri dira beste zazpi disko eta ehundaka kontzertu. Hogei urte beteko ditu datorren urtean. Hogei urte rock and rolla bere zentzurik zabalenean eta euskaraz kantatzen.\n2020 urtea mugarri izatea gura luke Gatibuk. 2020. urtea atzera begiratu, egindakoa hausnartu eta etorkizunean talde gisa aurrera egiteko mugarria izatea gura luke Gatibuk, urteotan guztiotan alboan izan dituen zaleekin batera.\n2020ko martxoaren 28an, Bilboko Miribillan, kontzertu berezia eskeiniko die Gatibuk bere zaleei. Ospakizun eta aldarri, gogoeta eta mugarri, etorkizun hobe baten egarri.\nUrtarrilak 24 - Garaje Beat Club - Murtzia\nUrtarrilak 25 - Wah Wah Club - Valentzia\nOtsailak 07 - Music Factory - Salamanka\nOtsailak 08 - Sala Copernico - Madril\nMartxoak 20 - Sala Platea - Girona\nMartxoak 21 - Apolo 2 - Bartzelona\nMartxoak 28 - GATIBU 20 URTE FEST - Bilbo\nEmanaldi gehiago Bilbon


JIS F2017-1982 AC motako bizkarreko Panamako Chock hornitzaileak eta fabrikatzaileak - Txinako fabrika - LIG Itsas Makineria\nGure itsas zorroa altzairuzko galdatutako materialarekin egina dago. Wecan-ek tamaina eta estilo askotako zorroak fabrikatzen ditu, eta zure marrazkiaren arabera pertsonalizatu dezakegu.\nGaldaketa-fabrika propioa dugu, ziurtatu gure produktuak kalitate fidagarria duela prezio oso lehiakorrean. Normalean, 15 eta 25 eguneko epea da. Premiazkoa baduzu, aurreratu dezakegu.\n1.Material: altzairu galdatua ZG200-400,ZG230-450.\n2.Certificate: CCS, BV, DNV, ABS, errota ziurtagiria eskuragarri.\n3.Pintura: normalean, Grey Epoxy Primer edo Black BitumenPaint hartzen dugu.\n4.Packing:Burdinezko apala edo zure eskaeraren arabera.\n5.Erabiltzen den sokarekin kontaktuan dagoen gainazala leunki amaitu da.\nTamaina taula orokorra:\nJIS F2017-1982 AC motako bizkarreko Panamako zorroa\nHot Tags: JIS F2017-1982 AC Mota Deck Mounted Panama Chock, Txina, Fabrikatzaileak, Hornitzaileak, Fabrika, Txinan egindakoa, Aurreratua, Kalitate handikoa, Erosi, Kalitatea, Prezioa, Prezio zerrenda, Aipamena\nbizkarrean muntatutako panamako zorroa